Kontzertuak 2017 - Sevillako Orkestra Barrokoko Bakarlariak - Lizarrako Antzinako Musikaren 52. Astea (Nafarroa)\nSevillako Orkestra Barrokoko Bakarlariak\n2017ko irailaren 4, astelehena - 20.15etan\nALEXIS AGUAD, LEO ROSSI\nKLABEA ETA ORGANOA\nJUAN CARLOS DE MULDDER\nSevillako Orkestra barrokoa Ventura Rico baterako sortzaileak eta egun zuzendari artistikoa den pedro Gandia Martinek elkarrekin sortutako proiektua da, eta antzinako musika irizpide historizistekin interpretatzen aritzen diren Espainiako taldeen lehen mailan aurkitzen da, ezbairik gabe.\nJarduera artistikoa Espainiako eta Europako eszenatoki garrantzitsuenetan garatzen du, eta batik bat Sevillan eta Andaluzian. 1995. urtean sortu zenetik, nazioarteko ospetsuen lankidetza izan du; besteak beste, Gustav Leonhardt, Christophe Coin, Sigiswald Kuijken, Jordi Savall, Monica Huggett, diego Fasolis eta Enrico Onofri.\nHarmonia Mundi, Lindoro eta Almaviva etxe diskogra koentzat grabatu ondoren, Sevillako Orkestra barrokoak ObS-prometeo sortu du. bestalde, honako sari hauek jaso\nditu: Gramophone aldizkariaren Editor's Choice, Excepcional de Scherzo, Ritmo parade, Recomendable de Cd Compact y AudioClásica, 5 Goldberg izar, e.a.\n2011. urtean, Musikaren Sari Nazionala eman zioten. Halaber, ondorengo sariak eskuratu ditu: Manuel de Falla 2010 Saria, FestClásica 2011 Saria eta Sevillako Udalaren Ohorezko Saria. Sevillako Orkestra barrokoak honako hauen lankidetza du: Kultura Ministerioa, Andaluziako Junta, Sevillako Udala eta Sevillako Unibertsitatea.\n1618. urtean Sevillako Magdalena elizan bataiatu zuten artearen historiako pintorerik ospetsu eta maitatuenetako bat: Barlomé Esteban Murilo (1617-1682). Atsegina eta onbera, Antonio Palominok (1655-1726), Espainiako Urrezko Mendeko artisten aztertzaile eta biografo nagusietako bat izan zenak, honela deskribatu zuen: "zeruak bere arteari emandako bikaintasunarengatik eta bere izaeraren dohainengatik , pertsona ona, tratu atseginekoa, umila eta apala izanda". Sevillan jarduera aparta izan zuen eta oso harreman onak izan zituen zenbait artista ospetsurekin, hala nola Velazquez, Zurbaran eta Canorekin. Murillo artista bizkorra izan zen, eta errealitatea zorrozki hautemateko gaitasuna duen. E. Valdivieso Gonzalezentzat, "garaiko erlijio eta gizarte idealen interpreterik onena" zen.\nXVII. mendean hiri kosmopolita izan zen Sevilla, barrokoaren idealetan erabat finkatuta zeuden arte-joerei irekia, eta hainbat arte- eta musika-talentu eman zizkion munduari. Errenazimentuan Sevillako katedrala polifonia klasikoaren zentro nagusi bihurtu zen kaperako zenbait maisurekin, hala nola Cristobal de Morales (1500-1553) eta haren ondorengo garrantzitsuenetako bat izan zen Francisco Guerrerorekin (1528-1599). Azken hori, ziur asko, Francisco Correa de Arauxo (1584-1654) Sevillako organista birtuoso eta konpositoreak izan zuen maisurik garrantzitsuena izan zen. Hamabost urterekin bakarrik Salvador elizako organista bihurtu zen eta horretan jardun zuen 1636. urtera arte. Organokorako musika-konpositore berritzaileena izan zen XVII. mendean, eta bere artea Bartolome Esteban Murillo iradoki zen Sevillan bertan bizi eta garatu zuen. Suposa dezakegu bi artistek elkar ezagutu zutela.\nCorrea de Arauxok Antonio de Cabezonengandik hartu zuen organorako musikaren tradizio guztia, eta bere musika-hizkuntza Sevillako San Salvadoreko organoan lan zuen. Organo zoragarri hori 1613. urtean berritu zuten eta XVII. mendeko Espainiako organoen adibiderik interesgarrienetako bat da. Musika-tresna horrekin Espainiako musikaren historiako organorako lanik ikusgarrienetako bat konposatu zuen: "Facultad Orgánica", 1626. urtean Alcalá de Henaresen argitaratu zuena. Zifrazko idazketa-sistema erabiliz, Correa de Arauxok hirurogeita hiru tentu konposatu zituen, genero eta doinu guztietan, lau abesti glosatu, bertsoak eta glosak "Andre Maria Birjina Sortzez Garbiaren kantu lauari" buruz. Zailtasun mailaren arabera antolatuta, bildumaren ikuspegi pedagogikoa erakusten duena, lan hauek erregistro erdiko teknikaren musika-hizkuntza eta garapen berri erakusten dute, XVII. mendeko Gaztelako organoetan nobedadea zena.\n"Andre Maria Birjina Sortzez Garbiaren kantu lauari" buruzko glosen izaera sakon eta lasaian oinarritu zen Murillo Sortzez Garbiaren irudi argitsua margotzean, zerura igotzen, zuriz eta urdinez jantzita, eskuak bularrean gurutzatuta, ilargia zapaltzen eta zeruari begira. Ahots desberdinen arteko aldaketek eta apaindurek XVII. mendeko bigarren hamarkadatik aurrera Europa osotik zabaldu zen Italiako lehen italiar barrokoaren instrumentuentzako konposizioen parena dagoen hizkuntza baten adierazpena erakusten dute. Eta garaiko instrumentuzko lan gehienetan bezala ez du galtzen jatorrizko izaera askotariko instrumentuz osatutako multzo bat gisa gauzatzen bada.\nXVII. mendeko Espainiako konpositoreak, oro har, katedral bateko abesbatzan sartzen ziren, kaperako maisu gisa edo organista gisa. Baina batzuek Espainiatik kanpo lana bilatzera joatea erabaki zuten; Tomas Luis de Victoriak dagoeneko XVI. mendearen amaieran egin zuen, eta Austriarren erregealdian zehar Barrokoaren instrumentuzko musikaren egile garrantzitsuenetakoek ere aukera horretatik jo zuten. Bartolomé de Selma y Salaverde (c. 1595-1638 baino beranduago) horietako bat izan zen. Oso gutxi dakigu hari buruz. Haize-instrumentuak egiten zituen familia baten barruan jaio zela dirudi, eta bere aita Madrilgo Errege Kaperako "instrumentuen maisua" izan zela. Agustindarra izan zen eta berehala nabarmendu zen fagotista birtuoso gisa. Hainbat partitura argitaratu zituen instrumentu horretarako. Badakigu Austriako Leopoldo artxidukearen kaperan lan egin zuela, Innsbrucken, 1628 eta 1630 urteen artean, eta xehetasun jakinik ezagutzen ez ditugun beste gorte batzuetan. hala ere, Austrian edo Polonian kokatzen dugu, herrialde horietako musikariengan izan zuen eraginarengatik.\nSelma y Salaverderengandik gordetzen dugun lan bakarra Venezian argitaratu zen 1638. urtean, eta hau da bere izenburua: “Primo Libro de Canzoni, Fantasie et Correnti da suonar ad una 2. 3. 4. Con Basso Continuo”. Poloniako eta Suediako printzea eta Breslauko apezpikua zen Juan Carlosi eskainita dago. Hiri horretan bildumaren ale bakarra gordetzen da, baina hondatuta dago, Bigarren Munduko Gerrako bonbardaketa batengatik. Selma y Salaverderen kanzona ugariek aparteko modernotasuna erakusten dute ahotsen tratamenduan eta elkarrizketan, bi edo hiru tresna melodiko baxuarekin etengabe, eta M. Castellanik adierazi moduan "piano" eta "forte" efektuak maiz erabiliz, edo "presto", "allegro" edo "affetti" gisako mugimenduak. Badakigu Selmak, Veneziako eskolako instrumentuzko musikako beste konpositore batzuek ez bezala, hala nola Dario Castello, ez zuela zehazten zer instrumenturekin egin behar ziren partiturak; instrumentu bakoitzaren tesitura bakarrik geratzen zen argi.\nEz dago zalantzarik lehen Barrokoaren instrumentuzko musika hedatzen goi-mailako gunea izan zela Venezia. Han hainbat kanzona eta sonata bilduma argitaratu ziren instrumentu askotarako, bai haize-instrumentuetarako, bai hari-instrumentuetarako. Biolina izan zen lan gehien eman zituen, eta baita interpretazioetan arrakastarik handiena lortu zuena ere. XVII. mendearen lehen erdialdean Venezian argitaratu ziren biolin eta baxurako sonatak aurkako zenbait mugimendu-ataletan antolatuta zeuden: pasarte oso biziak eta motelak nahasten diren, eta gehienetan, inprobisazioaren teknika tradizionalen arabera gauzatzen zen. J. Walter Hillek azaltzen duen moduan, teknika horietan bi edo hiru biolin txandakatzen ziren, irudi apaingarria errazak joz, nolabait erraza ere zen etengabeko akonpainamenduarekin. Darío Castelloren (1590 inguru-1658) sonatak konposatzeko modu horren adibide ederrak dira.\nCastello hil zenean Johann Rosenmüller (1619-1684) heldu zen Veneziako San Marcosera. Alemaniako musikaria abeslari moduan aritzen zen Santo Tomas elizan, eta organista gisa San Nikolasen, biak Leipzigen, Bach baino mende bat lehenago. Abesbatzako neska-mutilekin zerikusia zuen auzi ilun baten ondorioz Leipzigeko espetxean sartu zuten, baina ihes egin eta Venezian errefuxiatu zen hogei urte baino gehiago. San Marcosen izan zuen lanpostuaren ondoren konpositore gisa aritu zen Rosenmüller Ospedale della Pietá zentroan, Antonio Vivaldik postu hori hartu baino urte batzuk lehenago. Bere sonatetan Alemaniako eta Italiako kutsuko elementuen konbinazioak nabariak dira.\nXVII. mendearen erdialdean, Italiako eragina zuten instrumentuzko multzoetarako musika indarrez heldu zen Habsburgoko gortera. Han biolin-jole gisa aritu zen Johann Heinrich Schmelzer (c.1623-1680), eta instrumentuaren birtuoso gisa nabarmendu zen. Hainbat partitura konposatu zituen, eta hori dela eta Fernando III. enperadoreak saritu zuen, musikazale handia zelako, baita konpositorea ere. Westfaliako Bakea sinatu zuen enperadorearen gortean Italiako musikariei beti egin zieten harrera ona, eta Schmelzer, austriarra zen arren, Antonio Bertali maisuarengandik ikasi zuen konposatzen, eta primeran konbinatu zituen Italiako zuzentzeko modua eta ahotsak Alemaniako musikaren izaerarekin apaintzeko modua. Italiako eragin hori hoberen islatzen duen bere lanetako bat "Lamento" da, Fernando enperadorearen omenez konposatutakoa.\nGarai hartako Alemaniako konpositoreentzat, eta Schmelzer ez da salbuespena, oso erakargarria zen musika programatiko eta deskribatzailea. Hainbat obra egin ziren. Harrigarria eta zoragarria da 1668. urtearen inguruan konposatu zuen “Die Fechtschule” [“Eskrimaren eskola”]. Dantzako piezekin ganberako sonata antzeko bati jarraituz, suite moduan, Schmelzerrek partitura koloretsua lortu zuen. Hor, “Fechtschule” izeneko mugimenduan bi aurkarien arteko ezpata-kolpeak deskribatzen dira, eta azken mugimenduan, “Bader Aria”, borrokaren amaieran bi aurkariak bainuetxean atseden hartzen dutela deskribatzen da.\nDiotenez, Schmelzerren ikasle nagusietako bat Heinrich Ignar Franz Biber (1644-1704) izan zen, jatorriz txekiarra zen biolinaren birtuosoa. Grazen gortean denbora laburrean egonda, Biber Salzburgoko kaperako maisu gisa kontratatu zuten, hala ere, nolabaiteko askatasuna izan zuen eta Europatik zenbait kontzertu-bira egiteko aukera izan zuen. Hor, biolina jotzeko zuen trebetasun handia erakutsi zuen, eta bere garaiko biolinistarik onena gisa hartu zuten. Biberren lanik harrigarrienen artean daude “Arrosarioaren sonatak” (1676), biolinerako eta baxu jarraiturako. Lanaren lehen argitalpenean sonata bakoitzaren sarreran Arrosarioaren hamabost misterio bakoitzari buruzko grabatu bat sartu zen. Salzburgoko Maximiliam Gandolph artzapezpikuaren gortean oso hedatuta zegoen Arrosarioa otoi egitea, eta ziur asko, aipatutako grabatuak Austriako hiriko Arrosarioaren Kofradiako bilera-aretoa apaintzen duten pinturetan oinarritu ziren. Badakigu Murilloren erlijio-emanaldiek arrakasta handia izan zutela atzerrian, eta diotenez, grabatu eta estanpa gisa, irudi horiek Sortze Garbiaren irudia goretsi zuten kutsu katolikoko leku nagusietara heldu ziren.\nAipatzekoa da Biberrek "scordatura" teknika erabili zuela bere Arrosarioaren sonata ospetsuetan. Noten afinazio-aldaketak malguak dira eta biolinaren hainbat tinbre-baliabiderekin lotzen dira. Horrela, lan horiek benetako artelan bihurtzen dira, finduta, harrigarriak eta oparoak. Alemaniako musika programatikoaren modaren eraginez, hein handi batean Schmelzerrek igorritakoa, Biberen sonatek bereziki inspiratuak diren une deskribatzaileak dituzte. “Adierazpena” sonatan, esaterako, aingeruaren hegada entzuten da, arkuaren mugimenduaren abiadurarekin, Sonataren hasieran eta amaieran.


Higidura zuzen eta uniformearen saiakuntza praktikoa\nPraktika simulatu honen helburua gurditxo baten abiadura neurtzea da. Gurdia karril batetik eta marruskadurarik gabe mugitzen da.\nLaborategian karril horizontal bat dago eta bertan gurditxoa mugitzen da. Karrilean itsatsita erregela bat dago eta kronometro automatiko batek bi zelula ditu: lehenak kronometroa abiatzen du eta besteak gelditu.\nHasieran, gurditxoa abiatzeko, irudiko pisua-polea-soka sistemarekin azeleratu egiten da. Pisua aldatu egin daiteke Berria botoia sakatzen den bakoitzean.\nGurditxoa O jatorritik pasatzean, justu bere azelerazioa eten egiten da, pisua azpiko tope batean gelditzen delako; aurrerantzean sokak ez dio tiratzen eta hortaz, gurditxoa abiadura konstanteaz mugitzen da.\nPisu ezberdinak ipintzen, gurditxoak jasandako indarra aldatzen da eta hortaz, bere azelerazioa aldatzen da baina abiatzeko tartean bakarrik, alegia, betiere jatorritik pasa baino lehen. Hortik aurrera atzemandako abiadura hori konstante mantentzen da bere ibilbide osoan.\nKronometroa automatikoki abiatzen da justu gurditxoa erregelaren jatorritik pasatzean, gezi urdina:\nKronometroa gelditu egiten da justu gurditxoa bigarren gezitxotik pasatzen denean, gezi gorria: .\nHonela, kronometroak neurtzen duena da gurditxoak gezi batetik bestera tardatzen duen denbora.\nJatorria markatzen duen gezi urdina finkoa da eta ezin da mugitu.\nBigaren gezia, gorria alegia, mugikorra da eta erregelan zehar mugi daiteke, honela:\nSagua gezi gorriaren gainean kokatu eta ezker botoia sakatu.\nEzker botoia askatu gabe, sagua eraman nahi den tokira, eta berarekin gezi gorria.\nGezi gorria nahi den tokira iritsi denean saguaren ezker botoia askatu.\nGurditxoa abiatzeko Hasi botoia sakatu.\nGurditxoa higidura zuzen eta uniformeaz mugitzen bada, bere x posizioa eta t denbora honela erlazionatzen dira:\nAbiadura berarekin, zenbait x distantzia ezberdin errepikatuz hainbat t ezberdin lortuko dira.\nGrafiko batean, x distantziak ordenatuen ardatzean ipinita, eta t denbora abszisen ardatzean, gehien hurbiltzen den zuzenaren maldak v abiadura ematen du.\nKronometroarekin zenbait denbora ezberdin neurtu behar dira: horretarako gezi gorria koka bedi posizio ezberdinetan: 5, 10, 15 , 20, 25 cm, eta abar. Idatz bitez lortutako emaitzak denbora-desplazamendu taula batean. Applet-ean taula hori ezkerraldean dago eta berez idazten da.\nOndoren, Bidali botoia sakatu datuok beheragoko applet-era bidaltzeko. Bertan grafikoki adieraziko dira eta erregresio linealeko kalkuluak burutuko dira.\nBidali botoia sakatu ondoren, datuok beheragoko applet-era bidaltzen dira grafikoki adierazteko eta erregresio linealeko kalkuluen bitartez abiadura kalkulatzeko.\nNahi bada, datuak eskuz ere idatz daitezke applet-aren ezkerreko aldean. Datu-bikote bakoitza (denbora, desplazamendua ordenean) ilara batean eta bien artean koma bat, parentesirik ez.\nProgramak grafikoa ere irudikatzen du: puntu esperimentalak eta doiketa-zuzena. Gainera kalkulatzen du a maldaren balioa (abiadura), jatorriko balioa b (hasierako posizioa), eta euren bien erroreak: Da eta Db. Kalkulu guzti horiek erregresio lineala izeneko orrian azaltzen dira.\nSaiakuntza amaitzean, lortutako abiadura eta zehaztasuna modu egokian adierazi behar dira, eta horretarako ikus bedi Neurketak eta Unitateak kapituluko neurketa bat eta bere errorea adierazteko arauak.


Testimonial grid and Testimonial slider plus carousel with rotator widget – WordPress plugina | WordPress.org Euskara\nNickel 2022(e)ko otsailaren 15(a)\nJeff Cohan 2021(e)ko azaroaren 22(a)\nforksrental 2021(e)ko abuztuaren 11(a)\nwwwolf 2021(e)ko maiatzaren 1(a)\nWebsite Dude 2021(e)ko martxoaren 27(a)\njpguiche 2021(e)ko martxoaren 9(a)\n“Testimonial grid and Testimonial slider plus carousel with rotator widget” software librea da. Ondoko pertsonek egin dizkiote ekarpenak plugin honi.\nTestimonial grid and Testimonial slider plus carousel with rotator widget 1 eskualde-ezarpenera itzuli da. Eskerrik asko itzultzaileei beraien ekarpenengatik.\nItzul zaitez Testimonial grid and Testimonial slider plus carousel with rotator widget zure hizkuntzara.


Ingelesa ikasi eta praktikatzeko 6 mahai-joko - bai&by\nPosible da hizkuntza bat jolasten dugun bitartean ikastea? Zorionez bai. Are gehiago, ikasle askori gomendatzen diegun praktika on bat da. Zergatik? Hizkuntza bat ikasteko oso garrantzitsua delako burua bizkortzea, garuna aktibo izatea eta adi egotea. Baina, batez ere, gozatzea, ondo pasatzea.\nBurmuina estimulatzen dugunean, memoria lantzen dugu. Jolasten dugun bitartean, gainera, barre egiten dugu eta momentuan sortzen diren bromek eta bitxikeriek, hitzak eta kontzeptuak barneratzen laguntzen digute.\nFamilian zein lagun artean mahai-jokoetan jolastea oso ohikoa izan da, horregatik, sarrera honetan ingelesa ikasi eta garatzeko jokoak proposatuko dizkizuegu gertukoekin praktikatzeko. Hemen duzue, beraz, hurrengo bazkalondorako plana.\nHiztegia garatzeko jokorik ezagunena dela esango genuke. Seguru euskaraz zein gaztelaniaz jolastu duzula noizbait, baina, eta ingelesez? Hasieran zaila dela pentsatuko duzu. Hala ere, erronka onartzera animatzen zaitugu.\nEz duzu zertan puntuetara jokatu behar eta, adibidez, hitz kopuru gehien egiten duenak irabazi ahal du partida. Kontua hiztegia lantzea da eta, noski, lagunei irabaztea. Ikusiko duzu, uste duzuna baino hitz gehiago aterako zaizkizu. Hasi-berriek ere jolas dezakete.\nModan dagoen joko honek urteak daramatza lagunen arteko bazkalondoak animatzen. Taldeka jolasten da eta hiru txanda mota ditu: Taboo, Password eta mimika. Erraza dirudien arren, memoria bizkorra edukitzea ezinbestekoa da irabazi ahal izateko.\nAbestiak, filmak, pertsonaiak, marrazki bizidunak… Denetarik aurkituko duzu Time’s up jokoan eta, helburua, ahalik eta hitz gehien asmatzea da. Joko honekin, hiztegia eta geure burua ingelesez hobeto azaltzen ikasiko dugu. Dena den, joko honek ingeles maila ona eskatzen du.\n1988an plazaratutako joko honek ingeleseko hiztegia lantzeko aukera emango dizu. Alfabetoko hizki guztiak dituen dado batek erabakiko du txanda bakoitzean zein letrarekin idatzi beharko dituzun hitzok.\n12 maila ezberdin ditu eta helburua, maila bakoitzean puntu gehien lortzea da. Ingeles maila apalarekin ere jolastu ahal izango duzu. Laguntza emango dizun pista bat nahi? Hitzak zenbat eta originalago, orduan eta irabazteko aukera gehiago.\nNork ez du Pictionary jokoa ezagutzen? Familiako artistek asko gozatuko dute joko honekin. Taldeka jolasten da eta, helburua, txartelek dituzten hitz edo kontzeptuak marraztea eta asmatzea da.\nEz da askorik hitz egin behar eta horregatik, maila apala dutenek asko gozatuko dute joko honetara jolasten. Zalantzarik gabe, hiztegia eta irudimena garatzeko modu dibertigarria.\nGuess Who jokoa haurrekin jolasteko oso egokia da. Bestearen pertsonaia nor den asmatzen zoazen heinean, ezaugarri fisikoak landuko dituzu eta, apurka-apurka oinarrizko hitzak barneratuko dituzu.\nHelburua, bestearen pertsonaia asmatzea da. Binaka jolasten den arren, talde txikiak ere egin daitezke eta kontrakoari egingo dizkiogun galderak denon artean pentsatu.\nHeldu da mahaitik altxatzeko eta oreka frogatzeko momentua. Lurrera erortzen den azkenak irabaziko du eta, bitartean, koloreak eta gorputzeko atal orokorrak sakonduko dituzu.\nErraza, dinamikoa eta dibertigarria.\nIngelesa ikasteko mahai-jokoak\nIngelesa ikasten bazaude edo ikasten hasiko bazara, hartu joko hauek erreferente gisa eta has zaitez hiztegia eta hitz-jarioa lantzen ondo pasatzen duzun bitartean.\nHasieran zaila irudituko zaizun arren, uste duzuna baino arinago, dinamikan sartuta egongo zara eta hitzak bakarrik irtengo zaizkizu. Ezagutzen al duzu ingelesa hobetzeko beste mahai-jokoren bat?


2021-02-05 - Busturialdeko Hitza : Busturialdeko Hitza\nKirol Anitzeko Europako Triatloi Txapelketa egingo dute Bizkaian, 2022an\nKirol Anitzeko Europako Triatloi Txapelketa hamar egunez egingo dute eta Urdaibain edukiko ditu zirkuituaren zati batzuk. Sei modalitateko Europako txapelketa hauek osatuko dute: duatloia, duatloi krosa, akuatloia, triatloi krosa, distantzia erdiko triatloia eta aquabike. Bestalde, Distantzia Erdiko Espainiako Triatloi Txapelketa egingo dute aurten.\nGernikak hondakin gehiago bildu eta gutxiago sortu du 2020an\nMerkataritzako eta etxeetako zabor bilketak %1 egin du gora azken urtean. Gainera, %5 zabor gutxiago sortu da herrian, azken urtean\nGernika-Lumoko hiribildua sortu zen guneari buruzko informazio panelak jarri dituzte Urbietan\nEkimenagaz, udalerriko ondare historikoari "balioa" eman gura izan diote, Jose Maria Gorroño alkateak azaldu duenez.\nGaldu baino, zabaltzea merezi\nBermiotarra proiektua sortu du Iban Bilbao bermeotarrak. Udalerriko berba eta esamoldeak aurki daitezke bertan; 1.500 inguru daude, baina zabalik dago beste edozein berba sartzeko aukera.\nRock and rollaren aldarria\nDientes de Lunak ‘Marea’ izeneko kantu berria kaleratu du, rock and rollaren izaera mantenduz. Zuzenekoak eman gura dituzte, baina egungo egoerak asko zailtzen du. Gaur gaurkoz, kontzertuak ematearen aldeko apustua egin dute, eta otsailaren 19an Zornotzan egongo dira. Duintasunez eta pasioz, musikaren alde egiten jarraituko dute.\nZumaiatik Lekeitiora egingo dituzte udalerri euskaldunetako gazteentzako topaketak\nEkainaren 28tik uztailaren 4ra Zumaiatik Lekeitiorako bidea egingo dute gazteek. UEMAk izena emateko epea zabaldu du, eta martxoaren 31a arte izena eman daiteke.\nMuruetako kanposantuan egindako lanak amaitu dituzte\nLehen hezurtegia zegoen lekutik sarrera berri bat egin diote kanposantuari. Gaur egun, orduan, atzeko aldetik ere kanposantura sartzeko aukera daukate herritarrek


Gizarte zerbitzuen arloko elkarteei zuzendutako dirulaguntzak eskatu daitezke — Berbia\nGizarte zerbitzuen arloko elkarteei zuzendutako dirulaguntzak eskatu daitezke\nTrauti elkarteak udalaren dirulaguntza jaso zuen iaz\n22.516 euro banatuko dira\nUdalaren dirulaguntza jaso ahal izateko Oñatin nahiz eskualdean lan egiten duten irabazi asmorik gabeko talde direla egiaztatu behar dute elkarteek. Eta Gipuzkoa mailan lan egiten dutenek berriz, Oñatitik jasotzen dituzten zerbitzu eskaerei erantzuten dietela. Dirulaguntza hauek gizarte zerbitzuen eremuari zuzendutako ekintzak burutzeko izango dira. Parte-hartzea, gizarte-boluntariotza edota herritarren arteko elkartasuna sustatu; gizarteratze-prozesuetan dauden pertsonei edo gizarte zerbitzuen laguntza behar duten pertsona eta taldeei lagundu edota gizarte zerbitzuen arloko jarduera espezifikoak egiten dituzten elkarteei zuzendutako dirulaguntzak dira. Hala, hitzaldiak, zabalkundeko kanpainak, formazio ikastaroak, aisialdi programak eta antzerako ekintzak burutzeko babes ekonomikoa emango da baina baita ere egitasmoei zuzenean lotutako administrazio eta kudeaketa gastuei aurre egiteko.\nGizarte zerbitzuen arloan diharduten elkarteei zuzendutako dirulaguntzen oinarri arautzaileak indarrean den legedira egokitu dira aurten eta, besteak beste, eskaerak baloratzeko puntuazioa zehaztu da. Atal honek EAJren kexa eragin zuen azken osoko bilkuran, behar bezala aztertu eta kontrastatzeko tarterik ez dela hartu argudiatuta. Ondorioz, oinarri arautzaileak bozkatzerakoan abstenitu egin zire, nahiz eta halako dirulaguntzen alde daudela azpimarratu zuten.\nDirulaguntza hauen bidez herriko bost elkarteren eskaerak babestu ziren iaz, herrian lan egiten duten Gipuzkoa mailako beste batzuekin batera. Udalaren diru laguntza jaso zuten Oñatiko taldeak dira: Atzegi, Gipuzkoako adimen urritasuna duten pertsonen aldeko elkartea; Elkarzabal integrazio taldea; Emaloña, Oñatiko alargunen elkartea; Askatasun gabekoen parrokiako pastoraltza taldea eta Trauti elkartea.\nGaur ireki da dirulaguntza hauek eskatzeko 30 eguneko epea eta ekainaren 21ean amaituko da. Guztira, 22.516 euroko diru-poltsa gorde du udalak gizarte esparruan diharduten elkarteen artean banatzeko.


Errusiako RTR eta 5 Channel telebista kateak IMHn — IMH\nErrusiako RTR eta 5 Channel telebista kateak IMHn\n2008/10/14 00:00:00 GMT+2\nErrusiako RTR eta 5 Channel telebista kateak IMHn Elgoibarko IMH eta Danobat enpresan egin dituzte grabaketak Espainiari buruzko industria eta teknologiaren erreportaia azaltzeko. https://www.imh.eus/eu/albisteak/errusiako-rtr-eta-5-channel-telebista-kateak-imhn https://www.imh.eus/eu/albisteak/errusiako-rtr-eta-5-channel-telebista-kateak-imhn/@@download/image/08errusiakotelebista.jpg\nElgoibarko IMH eta Danobat enpresan egin dituzte grabaketak Espainiari buruzko industria eta teknologiaren erreportaia azaltzeko.\nRTR eta 5 Channel, Errusiako San Petersburg eta Moskuko telebista kateek erreportai bat grabatzen ari dira Espainiako industria eta teknologiari buruz. 3 egunetan 3 sektoreri buruzko informazioa jaso dute: urriaren 13an Bartzelonan AHT eta automozioko enpresa baten egon ziren, urriaren 14an IMHn eta Danobaten makina erremintaren sektoreari buruzko informazioa landu dute eta urriaren 15ean eraikuntzakoari buruzkoa jasoko dute Madrilen.\nTelebista kazetari eta teknikariek Espainiako ICEX (Kanpo merkataritzarako Institutua) bidez egin dute erreportaiaren programa eta ICEXek AFMrekin koordinatu du makina erremintaren irudi grabaketa.\nEz da lehen aldia kanpoko telebista bat Elgoibarrera hurbiltzen dela: 2008ko otsailean Txinako telebista kate batek ere Elgoibarko IMH, Danobat eta Belaustegi jatetxeko grabaketak egin zituen kasu honetan Euskal industria eta kulturaren alderdi adierazgarriak azaltzeko.


Telebistari buruz: Berbetan! – 03 – Hala Bedi\nHala Bedi > Podcast-ak > Sozialak > berbetan > Telebistari buruz: Berbetan! – 03\nBerbetan: Telebistari buruz: Berbetan! – 03\n23 urria, 2021 Berbetan 0\nGaurkoan telebistari, euskal fikzioari, estereotipoei eta komunikabideei buruz hitz egin dugu. Go!azen programari kritika egin diogu eta nerabeontzako telesailak eskatu ditugu. Berbetan izango gara!\nBerbetan: Telebistari buruz: Berbetan! - 03\nAudience taldearen “Tolesdurak” →


Asilo eskatzaileek erresidentzia baimena ere eskatu ahal izango dute – Bizilan\nAsilo eskatzaileek, azkenik, erresidentzia baimena ere eskatu ahal izango dute\nMomentura arte, Estatu espainolarentzat, asilo edo nazioarteko babesa eskatzea eta erresidentzia baimena tramitatzea baterazinak omen ziren. Hau da, pertsona batek asiloa eskatzen bazuen eta, gerora, erresidentzia baimena tramitatzen ahalgiten bazen, edo erresidentzia eskaera atzera botatzen zioten edo errefuxiatutzat hartzeko eskubideari uko egin behar zion.\nAsilo eskaera egiten denetik erantzuna jaso arte hiru urte baino gehiago pasa daitezke. Hori dela eta, lagun asko, bipahiru urte pasatuta, errotzeagatiko erresidentzia baimena lortzen saiatzen dira, euren egoera, zelan edo halan, administratiboki erregularizatzeko. Hala ere, migratzaile eta errefuxiatu estatusak ez dira berdinak. Errefuxiatuek nazioarteko babes maila handiagoa izaten dute, euren herrialdeetara itzultzera behartzea (erresidentzia baimena berriztatzen ez zaielako, adibidez) ondorio oso larriak izan ahal dituelako beraientzat, heriotza arriskua barne.\nGai honekin lotuta, datu batzuk eman nahi ditugu: Asilo eskaerak 2019an bikoiztu egin ziren 2018koekin alderatuta: EAEn, 4.826 lagunek eskatu zuten nazioarteko babesa; Nafarroan, 709k, eta Estatu osoan, 118.264k. Hala ere, 3.000 pertsona ingururi baino ez zitzaien babes hau eman Estatu mailan. CEAR erakundeak azaltzen duenez, %5ek baino ez zuten baiezkoa jaso, 2018an baino 20 puntu gutxiago. Europako batezbestekoa, nahikoa ez den arren, %30era heltzen da eta honek argi uzten digu ze errespetu merezi dion Espainiako Estatuari nazioarteko giza eskubide honek.\nHonekin batera, hau da, gutxi balitz Estatuak berez ukatzen dituen eskaerak, gainera, arestian azaldu dugun jokabideak hainbat lagun eramaten ditu asilo eskatzeko daukaten eskubideari uko egitera.\nZenbait erakundek behin eta berriz aldarrikatu dute prozedura biak baterazinak izateari uzteko eta, erakunde hauetaz gain, Espainiako Arartekoak ere hala egin du 2017tik. Bada, azkenik, Migrazioen Estatu Idazkariak eskaera honi baiezko erantzuna eman dio.\nOraindik ez da instrukzioa gauzatu; hau da, oraindik ez da idatziz argitu prozedura bi hauek zelan bateratuko diren edo bateragarriak izateko baldintzarik eskatuko ote den. Momentuz, Ministerioaren prentsa oharra baino ez dago eskuragai, baina bertan garrantzitsuena azaltzen da: nazioarteko babesa eskatu duen lagun batek erresidentzia baimena ere eskatzen badu, ez dela behartuta egongo asilo eskaera bertan behera uztera eta erresidentzia baimen hori tramitera onartu beharko dela derrigor. (Kontuz! Tramitera onartzeak ez du esan nahi ezinbestean onartuko denik).\nInformazio gehiago daukagunean, helaraziko dizuegu. Gogoratu gure telegran kanalean harpidetuz gero, azken albisteak zuzenean zuen mugikorrean jaso ahal izango dituzuela.\nMomentuz, hemen utziko dizkizuegu Ministerioaren prentsa oharra eta Espainiako Arartekoak egin zion eskaera:\nEspainiako Arartekoaren eskaera


Hiri-antolamendua dela eta | Larrabetzuko eskola\n← Euskara ikastaroa\nHiri-antolamendua dela eta\nData: 2010(e)ko azaroak 6 Egilea: txinpasmendi\nLarrabetzuko udaletxean garatzen ari den hiri-antolamendu plan berrirako Txinpasmendi Guraso Elkarteak ere ekarpenak edota eskaerak egin ditu. Gure proposamenak hurrengoak izan dira:\n– Eskolako jolastokian frontoi txiki bat eraikitzea. Proposamen hau egin da eskolako jolastokiaren erabilerari etekin handiagoa ateratzeko helburuarekin: alde batetik, gure ikasleen aisialdiko eskaintza handituz eta, bestetik, umeen artean frontoi-jolasak bultzatuz. Proposamen honetan eskatzen dugun pilotalekuaren ezaugarri nagusiak hauexek dira: 22 metroko luzera, 8 metroko zabalera, 7 metroko altuera, zementuzkoa eta berdez pintatuta. Frontoia futbol zelaiaren eta igerilekuaren arteko kantoian kokatuko litzateke.\n– Larrabetzu herrian 6 urtetik gorako umeentzako txinboak jartzea, orain dauden txinboak ume txikiagoentzako direlako.\n– Eskolako txinbo batzuk aldatzea eta berriak ipintzea.\n– Dakizuenez eskolatik “Larrabetzutik oinez” izeneko txangoak antolatzen ari gara (orain arte sei aldiz). Hildo honi jarraituz, Larrabetzun dauden mendi ibilbideak berreskuratzea, hau da garbitu eta seinaleztatzea. Holan, Larrabetzuko adin guztietako lagunek eta kanpotik etortzen direnek ibilbide hauetaz goxatzeko aukera paregabea izango dute.\n– Eskola ondoan (Errebale kalean) eta orain abandonaturik dagoen etxearen ordez, eskolak eta herriak erabiltzeko ekipamendu berri bat eraikitzea. Ekipamendu berri hau kultura eta kirol anitza bultzatzeko balio izango luke: gimnasio handi berri bat eta ekitaldietarako gune berri bat behar dira. Esan beharra dago eskolako gimnasioa txiki eta eskas geratu dela, orain eskolaz aparteko ekintza askotarako erabiltzen da eta: gimnasia erritmikoa, euskal dantzak, antzerkia, yoga, tai-chi eta abar. Anguleri kultur aretoa ere txiki geratu da, antzerkia, zinema edo lagun asko egon behar diren ekitaldiak ezin dira egin edo egiten badira ez da erosoa .\nKategoria: Ekintzak. Gorde lotura.


Ebazpen honek ez dio amaiera ematen administrazio-bideari. Beraz, gora jotzeko errekurtsoa aurkez dakioke Ekonomiaren Garapen eta Azpiegitura sailburuari, hilabeteko epean, ebazpena jakinarazi eta biharamunetik aurrera.\nHalaber, jakinarazten da ezen, dirua itzultzeko epea bi hilabetekoa izango dela, iragarki hau argitaratzen denetik aurrera.\nEbazpen hauen aurka, gora jotzeko errekurtsoa jartzeko dagoen hilabeteko epea orokorrean jarri den aipatu epea baino beranduago amaitzen denean, ordaintzeko eguna errekurtsoa jartzeko epea amaitu eta hurrengo egun baliodunean amaituko da, betiere errekurtsoak aurkezten ez badira; hori guztia, Euskal Autonomia Erkidegoko Ogasunaren Dirubilketa Araudia onartzen duen abuztuaren 31ko 212/1998 Dekretuaren 44. artikuluak 1., 3. eta 4. paragrafoetan dioenaren arabera.\nOrdaintzerakoan, izena (BPlus Energy Solutions Norte SL), espediente-zenbakiak (IG-2013/0001380), eta Ekonomiaren Garapen eta Azpiegitura Sailari dagokiola adierazi beharko da, eta BBVAren (Banco Bilbao Vizcaya Argentaria) kontu honetan egingo da sarrera: 0182/5685/07/0000226271, zehazki, Euskal Autonomia Erkidegoko Diruzaintza Nagusiaren kontu zentrala.\nEranskinean aipatutako interesduna jakinaren gainean egon daitezen argitaratzen da esandako hori, eta harentzat banakako jakinarazpen balioa izango du.\nTeknololgia, Berrikuntza eta Lehiakortasun sailburuordea,


Bidegorri berri batek Bilboko eta Barakaldoko bizikleta-sareak lotuko ditu - Deia\n1.156.758 euroko inbertsioa\nBidegorri berri batek Bilboko eta Barakaldoko bizikleta-sareak lotuko ditu\ndeia.eus | bilbao 07.06.2021 | 17:17\nBidegorriak 1.766 metroko luzera du, eta horietatik 338 Bilboko udalerrian eta 1.428 Barakaldon daude. BFA\nBidegorriak 1.766 metroko luzera du, eta horietatik 338 Bilboko udalerrian eta 1.428 Barakaldon daude.\nBizkaiko Foru Aldundiko Azpiegituretarako eta Lurralde Garapenerako sailak 1.156.758 euroko aurrekontua bideratuko du Bilbo eta Barakaldo lotuko dituen bidegorria eraikitzeko. Lanak egiteaz eta bidegorria mantentzeaz eta kontserbatzeaz bi udalak arduratuko dira.\nBidegorria udal-titulartasuneko errepideen plataformaren gainetik doa eta, Bilbori dagokion zatian, Zorrotzako kiroldegiaren ondoan hasten da, Olabeaga-Zorrotza bizikleta-bidearekin bat egiten du eta N-634 errepidearen ondotik egiten du aurrera. Cadagua ibaiaren gaineko zubia zeharkatu ondoren, Barakaldon sartzen da eta Zumalakarregi kalea zeharkatzen du Burtzeña eta Lutxana auzoetatik, Serraltan Portugaleteko Dartsenako bizikleta-bidearekin bat egin arte.\nAzpiegitura berriaren aurkezpenean, Amaia del Campo Barakaldoko alkateak gogorarazi du Barakaldok 16 kilometroko bidegorria duela, eta laster ibilbide berri honen 1,43 kilometroak gehituko zaizkiola, Zumalakarregi etorbidetik Lutxanaraino. "Horrez gain, azpimarratu nahi dugu Burtzeñako herritarrek egindako ekarpenak jasotzen dituela bidegorriaren ibilbideak, diputatuari helarazteko aukera izan genuelako. Bidegorri berri honen bidez, Aldundiak ahalbidetuko du Barakaldo mugikortasun iraunkorraren erdigunea izatea, eta, alde batetik, eskuinaldearekin eta Bilborekin lotzea, itsasadarraren gainetik egingo den bizikletentzako eta oinezkoentzako zubiarekin; eta, bestetik, Bizkaiko hiriburuarekin lotzea, Zorrotzan zehar. Beraz, proiektu hau ingurumena errespetatzen duen mugikortasunaren aldeko apustu argia eta irmoa da, garraiobide gisa bizikleta aukeratzen duten pertsonentzat segurua izateaz gain. "\nJuan Mari Aburto Bilboko alkateak adierazi duenez, horrelako proiektuek erakusten dute bizikleta, garraiobide garbi, iraunkor eta osasuntsua izateaz gain, metropoliko mugikortasunaren egiturazko elementu gisa bultzatu nahi dugula eta helburu horri begira lan egiten dugu Duela hilabete batzuk, proiektua aurkeztu genuen itsasadarraren eskuinalderako, Getxo eta Bilbo artean; eta gaur, berriz ere bildu gara, Bizkaiko Foru Aldundiarekin eta Barakaldoko Udalarekin, azpiegitura berri bati buruz hitz egiteko: Ezkerraldeko bidegorrien sareak Zorrotza eta Lutxana artean lotuko dituen azpiegitura. Horrelako proiektuek batzen gaituzte, eta elkarrekin aurrera egiteko aukera ematen dute, ilusioz eta etorkizunari begira, pandemiaren ondoren denok ikusi nahi dugun etorkizunari begira.\nImanol Pradales Azpiegituretarako eta Lurralde Antolamendurako foru-diputatuak nabarmendu du oso garrantzitsua dela bizikleta-bideen sarea segurua izatea, eta beraien artean eta garraio publikoarekin ondo konektatuta egotea. Diputatuaren esanetan, hori da Aldundiaren lan-ildoetako bat Bizkaian mugikortasuna aldatzeko, betiere helburu hauek lortzeko: bizikletaren erabiltzaileen kopuruak gora egitea, eta Bizkaian egunero egiten diren 8 kilometro baino gutxiagoko 687.000 joan-etorrien kopurua gutxitzea.\n1.766 metroko luzera du, eta horietatik 338 Bilboko udalerrian eta 1.428 Barakaldon daude.\nBizikleta-erreia motordun zirkulaziotik eta oinezkoen zirkulaziotik bereizita egongo da une oro, eta 0,3-0,5 metroko banaketa-banda izango du bizikleta-plataformaren eta errepidearen artean, eta banda horren gainean elementu bereizleak jarriko dira.\nSekzio-tipoa hiru metroko zabalerakoa da, 2,5 metrora murriztu behar dena jarduketa-eremu txikiagoa duten zati jakin batzuetan. Gutxienez bi metroko zabalerako oinezkoentzako espaloia bermatzen da trazatu osoan.\nProiektuak Zorrotzako kiroldegiaren ondoan hasten den trazadura zehazten du, Clara Campoamor kalean Olabeaga-Zorrotza bidegorriarekin batzen dena, ondoren N-634 errepidearen plataformara sartzeko. Errepide horretan murriztu egiten da motordun ibilgailuentzako erreien kopurua: Barakaldoko noranzkoan errei bat jarriko da, eta Bilborako noranzkoan egungo bi erreiak mantendu dira.\nBizikleta-erreia galtzadaren eskuinaldetik joango da Barakaldorantz, biribilgunetik igarotzean eta Cadagua ibaiaren gaineko zubia zeharkatzean ez dadin gatazkarik sortu trafikoaren eta txirrindulariaren artean.\nBarakaldora iritsita, bidegorriak N-634 errepidearen plataforma utzi eta Zumalakarregi kaletik igarotzen da; izan ere, kale horretan egungo bi erreietatik batera murrizten da motordunen zirkulaziorako esparrua eta aparkaleku plazak eta oinezkoentzako espaloiak mantentzen dira. Bizikleta-bideak kale horretan zehar jarraitzen du eta 500 metroko tarte batean galtzadaren ezkerraldera aldatzen da, autobus-geltoki bat, garajeetarako sarbideak eta kale-gurutzeak oztopatzea saihesteko. Serralta parkearen ondoan bidegorriak bat egiten du Portugaleteko Dartsenako bizikleta-bidearekin.\nBilboko udalerria zeharkatzen duen zatia egiteko 241.726 euroko aurrekontua eta hiru hilabeteko epea daude. Barakaldoko zatiak 915.032 euroko aurrekontua eta zortzi hilabeteko epea du lanak egiteko.


Baionako “Besta Alternatiboetan”, Willis Drummond taldearen kontzertua - Nontzeberri\nHasiera/MUSIKA/Baionako “Besta Alternatiboetan”, Willis Drummond taldearen kontzertua\nGaur berton, Baionako jaietan, Willis Drummond talde potenteak kontzertua eskainiko du 20:00etatik aurrera. Azken kontzertuetan, Tabula rasa izeneko lan berria aurkezten ari da taldea.\nBi urteko isilunearen ondotik etorri zen Tabula Rasa, eta taldeak jakinarazi zuen berpizte baten isla izango zela. Berpizte horretan bi nobedade antzematen dira: batetik, Joseba B. Lenoir gitarra-jotzailea taldekide finko bihurtu dela; eta bestetik, Burke Reiden (The Drones) ekoizpena. Azpimarratu behar da taldeak, oraingoan, ez duela Bidehuts plataformaren bitartez argitaratu diskoa, haien kabuz baino.\nLaukotearen hitzetan, “lan berri honetan, 90eko hamarkadako eszena independente eta alternatiboak –Seattle, Washington, Boston, Irun–, 80etako post-punka tarteka edota Dead Boys bezalako taldeen hasieretako punk-rocka ere sentitzen ahal dira. Baina hori dena asimilatu eta liseritua izan da azkenean gehiago hurbiltzeko The New Christs, Beasts of Bourbon edo The Drones bezalako taldeen produkzio australiarretara”.\nBeste berrikuntza bat ere ekarri zuen diskoak, diseinua hain justu. Izan ere, Ramon Zabalegik oraingoan, bere ohiko ilustrazio eta grabatuak alde batera utzi, eta diseinu egokia egin zuen argazkietatik abiatuta.\nAdituen arabera, “haien rock-ean, Negu Gorriak, Kuraia, Berri Txarrak… bezalako antzinakoen leinua bereziten da, baina ezinbestekoa litzateke azpimarratzea Seattle ala washington D.C.ko 90 hamarkadako eszenen influentzia ere (Pearl Jam, Nirvana, Fugazi…) baita atzo eta gaurko rock australiarrarena (ACDC, New Christs, The Drones…).”


Ailetz Lasa eta Iker Mintegi, 23 urtez azpiko Giroan - Sakana - Guaixe.eus\nAiletz Lasa eta Iker Mintegi, 23 urtez azpiko Giroan\nGuaixe 2022-06-15 10:18\nAiletz Lasa eta Iker Mintegi tropelean. ARTXIBOA\nLarunbatean despedituko da proba ezagun eta gogorra. Gaur atseden jardunaldia dute, mendiko etapa gogorren ostean\nBigarren urtez jarraian Laboral Kutxa 23 urtez azpiko Giroan ari da parte hartzen. 15 herrialdetako 35 talde ari dira lehiatzen. Laboral Kutxako boskotean bi sakandar daude, Iker Mintegi Claver altsasuarra eta Ailetz Lasa ziordiarra. Unai Zubeldia, Enekoitz Azparren eta Xabier Berasategi dituzte taldekide. Egunero borrokan aritu dira Ion Lazkanoren agindupean. Giroa “ikasketa prozesu aukera bikaina” dela deritzo Lazkanok, “egunero maila handian aritzea eskatzen baitu. Ikasten duten guztia etorkizun hurbilerako lagungarria izango da”.\nMaila onean dabiltza Laboral Kutxakoak. Igandeko etapan Unai Zubeldiak “maglia bianca” jantzi zuen, lehen urteko txirrindulari onena saritzen duen elastikoa, eta astelehenean goi mailako mendiarekin lehen kontaktua izan zuten.\n23 urtez azpiko Italiako Giroa menditsua da, erlojupekorik gabekoa eta atseden jardunaldi batekin, gaurkoa, asteazkenekoa hain zuzen. Ostegunean Buscan hasi eta Peveragnon despedituko den etapa gorabeheratsua izango dute (146,6 km), eta ostiralean etapa menditsua dute aurretik, Bovesen hasi eta kategoria bereziko Colle Fauniera gainean (2.480 m.) despedituko dena, 21,2 kilometroko igoera, %7,5eko maldekin. Azken etapa larunbatean jokatuko da, Cuneon hasi eta Pinerolon despedituko dena (121 km).


Irekia Eusko Jaurlaritza - Gobierno Vasco :: EHAA xedapena 201704142\nHurrenkenaren zenbakia: 201704142\nKultura eta Hizkuntza Politika Sailaren egitura organikoa eta funtzionala ezartzen duen apirilaren 11ko 82/2017 Dekretuaren arabera, Kultura Sailburuordetzako Kultura Ondarearen Zuzendaritzari dagokio Euskadiko museo eta bildumetarako laguntzen sistema kudeatzea.\nBeraz, alde horretatik, Kultura Ondarearen Zuzendaritzak egoki iritzi dio laguntzak emateko bideari ekiteari Euskadiko museo eta bildumek beren lanean sustatzen eta garatzen dituzten jarduerak laguntzeko, Euskadiko Museoei buruzko Legearen (abenduaren 1eko 7/2006) 2.4 artikuluan ezarritakoari jarraikiz. Lege horren azalpenaren arabera, museo-jarduerak gizarte-zerbitzurako kultura-eskaintza gisa garatu behar dira; jarduera biziak eta eraldatzaileak izan behar dira, eta etengabeko eginkizun didaktiko erabakigarria izan behar dute, gizarte-eragileekin eta herritarrekin oro har etengabeko harremanean betiere.\nBestalde, agindu honek, Emakumeen eta Gizonen Berdintasunerako Legeak (otsailaren 18ko 4/2005) II. tituluaren IV. kapituluan xedatzen duena aintzat hartuta, modu aktiboan izango du kontuan emakumeen eta gizonen berdintasunaren helburua diruz laguntzekoa den programa hau landu eta aplikatzean. Kulturak eginkizun soziala du eta emakumeen eta gizonen berdintasunaren helburua, beren jardueretan genero-ikuspegia sartuz, lagun dezaketen garapen kultural eta sozialeko gunetzat hartzen dira museoak; hori dela eta, alderdi hori jasotzen da deialdi honetara aurkeztutako proiektuak balioesteko irizpideen artean.\nHorregatik guztiagatik, lege-oinarriak mugatzeko tresna bat ezarri beharra dago; batetik, diru-laguntzak emateko prozesuaren objektibotasun-, lehia- eta publikotasun-printzipioak bermatzeko, eta bestetik, behar bezalako mekanismoak egon daitezen, funts publikoek xede zuzena dutela Kultura eta Hizkuntza Politika Sailak ezagutu ahal izateko. Funts horiek, halaber, deialdi honetan ezarritako balioespen-irizpideen arabera esleituko dira, Euskal Autonomia Erkidegoaren Aurrekontu Orokorretan hartarako jasotako aurrekontu-xedapena muga izanik.\nOrobat, agindu hau Sailaren 2017rako Diru Laguntzen Plan Estrategikoan aurreikusita dago. Kultura eta Hizkuntza Politika Sailak onartu zuen hori, Kultura eta Hizkuntza Politika Sailaren 2017rako Diru Laguntzen Plan Estrategikoa onartzen duen Kultura eta Hizkuntza Politikako sailburuaren aginduaren bidez.\n1.– Euskadiko Museoen eta Bildumen Erregistroan inskribatutako museo eta bildumetarako museo-jarduerak egiteko diru-laguntzak emateko araubidea arautzea da agindu honen xedea.\n2.– Euskadiko Museoei buruzko abenduaren 1eko 7/2006 Legearen 2.4 artikuluan ezarritako eginkizunak betetzeko jarduerak egiten laguntzea da diru-laguntzen xedea.\n3.– Nolanahi ere, jarduerak honako jarduketa-ildo hauetan jaso beharko dira:\na) Bilduma osatzen duten funtsak dokumentatzea eta haren ezagutza hobetzea.\nd) Dituzten gai eta jarduketa-eremuarekin lotutako zientzia-ezagutza sortzea.\ne) Kudeaketa hobetzea eta berrikuntza bultzatzea.\n4.– Diru-laguntza jaso ahal izango dute honako jarduera hauek, banaka edo aurreko zenbakian zehaztutako jarduketa-ildoen barruko helburu zehatz erkidea duen programa baten barruan elkartuta, betiere ez badira sartzen Kultura eta Hizkuntza Politika Sailaren beste diru-laguntza programa batzuetan:\n– Bildumak osatzen dituzten funts materialak eta immaterialak dokumentatzea; horretarako, oro har, baina ez ezinbestean, EMSIME informazio-sistema erabiliz. Salbuespen gisa, beste aplikazio batzuk ere erabili ahal izango dituzte funtsak dokumentatzeko, baina arrazoiak emanez egiaztatu beharko dute EMSIME sistema erabiltzerik ez dagoela sistemaren datu-eredua ez delako egokia katalogatu beharreko funts motarako.\n– Erakusketa finkoa eguneratzea haren diskurtsoaren edo espografiaren edukiei dagokienez; horren barruan sartzen da eduki osagarri hauek garatu eta ekoiztea: ikus-entzunezkoak, audiogidak edo funtsetara hobeto jo ahal izateko geletan jendeak erabiltzeko dauden bestelako dokumentu-baliabideak.\n– Museoaren lurralde-eremuaren eta/edo gaiaren araberako aldi baterako erakusketak.\n– Museoaren gai-eremuarekin zerikusia duten jarduera didaktikoak edo jolas- eta kultura-jarduerak.\n– Haien bildumak osatzen dituzten ondare material eta immaterialari buruzko ikerketa-lanak edo gai-eremuari buruzkoak, horien emaitzak erakusketa-diskurtsora gehitzeko eta museoaren hezkuntza- eta zabalpen-programaren bitartez zabal daitezen.\n– Edizio- eta itzulpen-lanak, museoaren bildumei eta gai-eremuari buruzko zientzia- eta dibulgazio-edukiak, formatu digitalean gutxienez, argitaratzeko (katalogoak, monografiak, aldizkako argitalpenak, ikus-entzunezko eta multimediako produktuak).\n– Kudeaketa hobetu eta berritzeko agiriak eta azterlanak egitea: plan estrategikoak, plan zuzentzaileak, zerbitzu-gutunak, hartzaileei buruzko azterlanak, bideragarritasun-azterlanak, komunikazio eta marketin kulturaleko planak, museoaren barneko kudeaketari eta jarduera-programazioari begira emakumeen eta gizonen berdintasunaren alde aurretiko diagnostikoak egin eta neurriak planifikatzea.\n– Museoaren webgunean orriak sortzea eta hura teknikoki hobetzea.\n– Euskadiko Museoei buruzko 7/2006 Legearen 2.4 artikuluan ezarritako eginkizunak artikulu honetan adierazitako ildoetakoren baten barruan garatzen dituen beste edozein jarduera, betiere haren museo-izaera egoki justifikatzen badute eskabidearekin batera aurkeztutako proiektuan, artikulu honen 5. zenbakian adierazitakoak salbuetsita.\n5.– Ez dira inola ere diruz laguntzeko moduko jardueratzat hartuko eta agindu honen xedetik salbuetsita geldituko dira honako jarduera hauek: higiezinak eta instalazio orokor iraunkorrak eskuratu, handitu, eraberritu, hobetu edo zaintzeko inbertsioak, tokiko turismoa sustatzeko publizitate-materialak argitaratzea, museoko eremuaren merkataritza-ustiapenerako jarduerak, ekitaldi pribatuak, ostalaritza eta ostatua barne hartuta.\n6.– Deialdi honetako diru-laguntzak jaso ahal izateko, jarduerak 2017. urtean gauzatu behar dira, hasiera eta amaiera barne.\n3. artikulua.– Pertsona edo erakunde onuradunak eta bazterketak.\nAgindu honetan araututako diru-laguntzak eskatu ahal izango dituzte agindu hau Euskal Herriko Agintaritzaren Aldizkarian argitaratzen den egunean Euskadiko Museoen eta Bildumen Erregistroan inskribatutako museoen edo bildumen titularrak direnek, honako hauek baztertuta:\na) Foru-titulartasuneko museoak eta bildumak.\nb) Fundazioak, Eusko Jaurlaritzako Kultura eta Hizkuntza Politika Sailak haien gobernu-organoetan parte hartzen badu.\nc) Merkataritza-erakundeak, Euskal Autonomia Erkidegoko Administrazio Orokorrak haien kapitalean partaidetza badu.\nd) Xede bereko diru-laguntza izendunen hartzaile diren museoen eta bildumen erakunde titularrak, horiek Euskal Autonomia Erkidegoaren 2017rako aurrekontuetan esleituta egonik, Kultura eta Hizkuntza Politika Sailari dagozkion gastu-partidetan. Kudeaketa-organoak automatikoki egiaztatuko du baldintza hori betetzen dela.\ne) Beren kapital sozialean, fundazio-ondarean edota gobernu-, administrazio- edo zuzendaritza-organoetan partaidetza handiena banku-fundazio edo finantza- edo kreditu-erakunde batena duten erakundeak.\n1.– Baldintza hauek betetzearen mende egongo da pertsona onuradunei laguntzak eman eta, hala dagokionean, ordaintzea:\na) Zerga-betebeharrak eta Gizarte Segurantzarekikoak eguneratuta izatea. Emandako diru-laguntzaren likidaziora arte bete beharko dituzte baldintza horiek; horregatik, kudeaketa-organoak automatikoki egiaztatuko du baldintza hori betetzen dela, eskabidea aurkeztean eta egokiak diren ordainketak, hala dagokionean, egin aurretik, horretarako berariazko baimenik eskuratu beharrik gabe. Hala ere, eskabidean hura ukatuz gero, dagozkion ziurtagiriak aurkeztu beharko ditu onuradunak, Ogasuneko eta Gizarte Segurantzako administrazio-instantziek eginda.\nb) Pertsona edo erakunde onuradunei diru-laguntza horiek emateko –eta, bidezko denean, ordaintzeko– ezinbestekoa izango da amaiera ematea Euskal Autonomia Erkidegoko Administrazio Orokorrak eta haren erakunde autonomoek emanda dituzten izaera bereko laguntzen edo diru-laguntzen arloan hasi eta oraindik izapidetzen ari diren itzulketa- edo zehapen-prozedura guztiei.\nc) Ezingo dira onuradun izan EAEko Administrazio Orokorrarekin diru-laguntzak itzultzeko betebeharrak bete gabe dituztenak.\nd) Diru-laguntzen onuradun ere ezingo dira izan Emakumeen eta Gizonen Berdintasunerako Legea (otsailaren 18ko 4/2005) ez betetzeagatik zigor- edo administrazio-zehapena jaso duten pertsonak.\ne) Gainera, pertsona edo erakunde onuradunek Diru-laguntzei buruzko Lege Orokorraren (azaroaren 17ko 38/2003) 13. artikuluan ezarritako baldintzak bete beharko dituzte.\n2.– Kudeaketa-organoak zuzenean eta automatikoki egiaztatuko du 1.a) puntuan zehaztutako baldintza betetzen dela, eskabidea aurkeztean eta egokiak diren ordainketak, hala dagokionean, egin aurretik, horretarako berariazko baimenik eskuratu beharrik gabe. Hala ere, eskabidean hura ukatuz gero, dagozkion ziurtagiriak aurkeztu beharko ditu onuradunak, Ogasuneko eta Gizarte Segurantzako administrazio-instantziek eginda. Erantzukizunpeko adierazpen bidez egiaztatuko dira adierazitako gainerako baldintzak; eskaera-orrian jasoko dute hori.\n5. artikulua.– Diru-laguntza jaso duten jardueren azpikontratazioa.\n1.– Pertsona edo erakunde onuradunak hirugarrenekin azpikontratatu ahal izango du diruz lagundutako jarduera osoa edo zati bat, betiere azpikontratazio horrek diruz lagundutako jardueraren kostua balio erantsirik gabe handitzea ez badakar. Ondore horietarako, azpikontratazioa dagoela ulertuko da erakunde onuradunak hirugarrenekin hitzartzen badu diru-laguntzaren xede den jarduera guztiz edo zati batez gauzatzea. Kontzeptu horretatik kanpo gelditzen dira erakunde onuradunak diru-laguntza jaso duen jarduera bere kontura gauzatu ahal izateko egin behar dituen gastuak.\n2.– Alabaina, erakunde onuradunak ezingo du diruz lagundutako jarduera zati batez gauzatzea honako hauekin hitzartu:\na) Agindu honen 3. artikulua aplikatuz diru-laguntza hauetatik salbuetsita dauden pertsona edo erakundeekin.\nb) Diru-laguntzei buruzko 38/2003 Lege Orokorraren 13. artikuluak ezarritako debekuren bat duten pertsona edo erakundeekin.\nc) Kontratuaren xede den jarduera egiteko beste diru-laguntza batzuk jaso dituzten pertsona edo erakundeekin.\nd) Bitartekari edo aholkulari aritzen diren pertsona edo erakundeekin, haien kontratuetan ordainketak eragiketaren kostu totalaren ehuneko gisa definitzen badira; non eta ordainketa hori ez dagoen justifikatuta egindako lanak edo emandako zerbitzuak merkatuan daukan balioaren erreferentziaren arabera.\ne) Pertsona edo erakunde onuradunarekin lotutako pertsona edo erakundeekin, Diru-laguntzei buruzko 38/2003 Lege Orokorraren 29.7 artikuluko d) letran adierazitako baldintzak daudenean izan ezik.\nf) Deialdi edo programa berean laguntza edo diru-laguntza eskatu, baina betekizunak betetzen ez dituztelako edo behar den balorazioa lortu ez dutelako laguntzarik gabe geratu diren pertsona edo erakundeekin.\n3.– Sektore Publikoko Kontratuei buruzko Legearen testu bategina onartzeko azaroaren 14ko 3/2011 Legegintzako Errege Dekretuan kontratu txikirako ezarritako zenbatekoak gainditzen dituenean diruz lagundu daitekeen gastuaren zenbatekoak, pertsona edo erakunde onuradunak, zerbitzua edo ondasuna emateko konpromisoa hartu aurretik, pertsona edo enpresa hornitzaile desberdinen hiru eskaintza eskatu beharko ditu gutxienez, salbu eta ezaugarri bereziak izateagatik merkatuan ez badago halako zerbitzurik eskaintzen duen nahikoa erakunde, edo salbu eta gastua diru-laguntza eskatu aurretik egin bada.\n4.– Dena den, Diru-laguntzei buruzko 38/2003 Lege Orokorraren 29. artikuluan xedatutakoa beteko dute.\n6. artikulua.– Diruz lagun daitezkeen eta lagundu ezin diren gastuak.\n1.– Diruz lagun daitezkeen gastutzat hartuko dira diruz lagundutako jardueraren izaerari zalantzarik gabe erantzuten diotenak, ezinbestekoak direnak eta deialdi honetan eta emateko ebazpenean edo hark izan ditzakeen aldaketetan ezarritako epearen barruan egiten direnak. Inola ere, diruz laguntzeko moduko gastuak eskuratzeko kostua ezin izango da izan merkatuko balioaren gainetikoa.\n2.– Zeharkako kostuak, erakunde onuradunak diruz lagundutako jarduerari oro har onartutako kontabilitate-printzipioei eta arauei jarraikiz arrazoiz dagokion partean egozten badizkio baino ez dira diruz laguntzeko modukoak, eta, edozelan ere, jarduera egin egiten den aldiari badagozkio kostu horiek. Eskabidearekin batera aurkezten duten aurreikusitako gastuen aurrekontuan halakotzat jaso eta zenbatuta egon beharko dira horiek, nolanahi ere. Justifikatu ere egin beharko dituzte.\n3.– Diruz lagundutako jarduera egiten duten eremuak estetikoki edo funtzionalki egokitzeko lan txikiek eragindako gastu korronteak diruz laguntzeko modukoak izango dira, betiere proiektuan ezinbestekoak direla justifikatzen badute eta eskabidearekin aurkeztutako aurrekontuan adierazita badaude.\n4.– Honako gastu hauek, berriz, ez dira diruz lagunduko:\n5.– Horretarako, egindako gastutzat hartuko dira justifikatzeko epea amaitu aurretik egiazki ordaindu direnak.\n6.– Pertsona edo erakunde eskatzaileak aurkeztutako aurrekontuan –egoitza elektronikoan eskuragarri dagoen eredu normalizatuaren arabera aurkeztuta– artikulu honetan diruz laguntzeko modukoak ez diren gastuak biltzen badira, balioespen-batzordeak desagerrarazi edo kendu egingo ditu, diruz laguntzeko moduko gastuen aurrekontua zenbatekoa den zehazteko; aurrekontu hori diru-laguntzaren zenbatekoa ezartzeko oinarria izango da.\n7.– Dena den, Diru-laguntzei buruzko 38/2003 Lege Orokorraren 31. artikuluan xedatutakoa beteko dute.\nDiruz lagundutako proiektu bakoitzeko gehieneko diru-laguntza aurkeztutako aurrekontu osoaren % 90 izango da (45.000 euro gehienez).\n8. artikulua.– Emateko prozedura.\n1.– Deialdi hau lehiaketa bidez ebatziko da. Horretarako, aurkeztutako eskabideak alderatuko dira diru-laguntzak emateko, 14. artikuluan finkatutako balioespen-irizpideei jarraikiz haien arteko lehentasuna finkatzearren. Guztira gutxienez 65 puntu lortu dituztenei bakarrik emango zaie laguntza.\n2.– Diru-laguntzaren zenbatekoa kasu bakoitzean zehazteko, Balioespen Batzordeak deialdiaren laguntza osoa banatuko du onuradun gertatu diren eskabideen artean, honako hauek aintzat hartuta: lortutako puntuazioa, diruz laguntzeko moduko gastu-aurrekontua eta kasu bakoitzean eskatutako zenbatekoa. Diru-laguntzen zenbatekoak batuta aurrekontu-muga gaindituz gero, hainbanatzeko prozeduraren bidez doituko dira zenbateko horiek.\n1.– Bitarteko elektronikoak nahitaez erabili beharko dituzte pertsona fisiko edo juridikoek eta/edo erakunde interesdunek prozedura horren izapideak eskatzeko, zuzentzeko, justifikatzeko eta egiteko.\n2.– Egoitza elektronikorako sarbidea –agiriak aurkeztu eta jakinarazpenak jasotzeko–, baita agindu honen edukia, eskabideak izapidetzeko zehaztapenak, erantzukizunpeko adierazpenak, inprimakiak eta gainontzeko ereduak ere, Eusko Jaurlaritzako egoitza elektronikoaren helbide honetan dauden eskuragarri: https://www.euskadi.eus/ayuda_subvencion/-/2017/mub/es/\n10. artikulua.– Eskabideak aurkezteko epea eta aurkeztu beharreko agiriak.\n1.– Deialdi honetarako eskabideak aurkezteko epea hilabetekoa izango da, agindu hau Euskal Herriko Agintaritzaren Aldizkarian argitaratu eta hurrengo egunetik aurrera zenbatzen hasita.\n2.– Nahitaez aurkeztu behar dituzte honako agiri hauek:\na) Eskaera-orria (online inprimakia). Laguntzen onuradun izateko 4. artikuluan ezarritako baldintzak egiaztatzeko behar diren erantzukizunpeko adierazpenak jasoko dira inprimaki honetan, baita beste erantzukizunpeko adierazpen bat ere eskabidean eta aurkeztutako agirietan jasotako datuak egiazkoak direla adierazita. Eskabide-inprimakian erantzukizunpeko adierazpen bidez jasoko da, orobat, pertsona edo erakunde eskatzaileak BEZaren aitorpena egin behar duen edo zerga hori kendu edo konpentsatu dezakeen.\n• Proposatutako jardueraren justifikazio orokorra, haren berariazko helburuak museoaren Urteko Jarduera Planean ezarritako helburu orokorrekin lotuta.\n• Jardueraren ezaugarrien deskribapen zehatza: formatua, edukia, jardueraren publikoa edo hartzaileak, esku hartzen duten giza baliabideak (kopurua, kualifikazioa eta esperientzia, beren langileak edo kanpokoak diren), erabilitako hizkuntzak eta gauzatzeko kronograma (faseak, zereginak eta esku hartzen duten pertsonak), bai eta garrantzitsu deritzeten bestelako alderdi teknikoak ere.\n• Proiektua berrikuntza eta hobekuntzara bideratuta dagoela justifikatzea, atal horretan, hala dagokionean, ebaluatzeko aurreikusitako sistema azalduta.\n• Hala dagokionean, jarduerak kulturaren, hezkuntzaren, zientziaren eta gizartearen arloko beste eragile batzuekin duen lotura-maila.\n• Diru-laguntzaren xede den proiektuak emakumeen eta gizonen arteko berdintasunaren alde zer eduki duen.\n– Jardueraren diru-sarreren eta gastuen guztizko aurrekontua; orekatua izango da, eta, hala dagokionean, beren langileen gastuak, kanpoko zerbitzuen gastuak, hornidurak eta zeharkako kostuak bereizi beharko ditu. Diru-sarreren atalean eskatutako diru-laguntza eta laguntza publiko eta pribatu guztien zenbateko osoa adieraziko dute, baita pertsona edo erakunde eskatzaileak bideratutako baliabide propioak eta aurreikusitako gastuen zenbateko osoa estali arteko beste edozein diru-sarrera mota ere. Gastuen atalean, ahalik eta zehatzen banakatuko dituzte horiek. Proiektuaren xedea jarduera bat baino gehiago barnean dituen programa bada, kostuak jarduera bakoitzeko taldekatuta zehaztuko dituzte, jarduera bakoitzari dagokion guztizko partziala kalkulatu ahal izan dadin. Halaber, zerga-oinarriaren zenbatekoa eta dagokion BEZa ere zehaztuko dituzte, hala dagokionean. Aurrekontuaren edukia agindu honen 14. artikuluko d) irizpideari jarraikiz balioetsiko da.\n11. artikulua.– Laguntzen kudeaketa.\n1.– Eskabidea izapidetzeko onartzeko behar diren agiriak falta direla edo haietan akats formalik dagoela ikusiz gero, edota balioesteko aurkeztutako agirietan akatsak ikusten badira, pertsona interesdunari hamar egun balioduneko epean akatsak zuzentzeko edo behar diren agiriak aurkezteko eskatuko zaio, eta adieraziko zaio horrela egiten ez badu eskabidean atzera egin duela edo izapiderako eskubidea galdu duela joko dutela, ebazpena eman ondoren.\n2.– Agindu honi jarraikiz eskabidea bitarteko elektronikoz aurkeztu behar duen pertsona eskatzaileren batek eskabidea aurrez aurre aurkezten badu, bitarteko elektronikoz aurkeztuz hori zuzentzeko eskatuko zaio. Horretarako, zuzenketa egin zeneko eguna hartuko da eskabidearen aurkezpen-eguntzat.\n1.– Diru-laguntza eskatu duten jarduerak balioesteko, Balioespen Batzorde bat eratuko da, aurkezteko epea amaituta eta eskaerak onartu diren ala ez erabaki ondoren. Batzorde horrek honako kide hauek izango ditu:\n– Kultura Ondarearen zuzendaria. Batzordeburua izango da eta kalitate-botoa izango du, boto-berdinketa gertatuz gero azken erabakia emateko. Postua hutsik dagoenean, zuzendaria azaltzen ez denean edota gaixorik dagoenean, edo legezko beste arrazoiren bat izanez gero, Sektore Publikoaren Araubide Juridikoaren Legearen (urriaren 1eko 40/2015 Legea) 19.2 artikuluan ezarritakoari jarraikiz ordeztuko da.\n– Kultura Ondarearen Zuzendaritzako bi teknikari. Haietako bat batzordeko idazkaria izango da.\n– Agindu honen xede den gaian aditu den pertsona bat edo bi, Kulturako sailburuordeak izendatuta. Batzordekideak izango dira.\nEra berean, gai zehatzak aztertzeko Balioespen Batzordearen bileretan parte har dezakete bertaratuen gehiengoak onartzen dituen eta jorratu beharreko gaiari buruz jantzita dauden pertsona guztiek, eta hitz egin ere bai, baina botorik ezin izango dute eman.\n2.– Balioespen Batzordearen osaera Kultura eta Kiroletako sailburuordearen ebazpen bidez jakinaraziko da, eta Euskal Herriko Agintaritzaren Aldizkarian argitaratuko da batzordea eratu aurretik.\n3.– Balorazio Batzordeko kideak abstenitu egingo dira eta ezetsiak izan daitezke, Sektore Publikoaren Araubide Juridikoaren Legearen (urriaren 1eko 40/2015 Legea) 23. eta 24. artikuluetan ezarritako kasuetan.\n4.– Balioespen Batzordeko kideak izendatzeko orduan, ahaleginak egingo dira gizon eta emakume kopurua berdintsua izan dadin, Emakumeen eta Gizonen Berdintasunerako Legearen (otsailaren 18ko 4/2005 Legea) 23. artikuluan ezarritakoarekin bat etorriz.\n5.– Batzordeak dagokion ebazpen-proposamena egingo dio Kulturako sailburuordeari, agindu honen 14. artikuluan ezarritako balioespen-irizpideak oinarri hartuta.\n14. artikulua.– Balioespen-irizpideak.\n– Jardueraren plangintzaren xehetasun-maila, aurkeztutako proiektuan jasotakoaren arabera. 10 puntu gehienez.\n– Proiektuaren barneko koherentzia eta egokitzapena, honako hauek kontuan harturik: museoaren edo bildumaren misioa, jardueraren xedearekin lotutako aurrekariak, jardueraren berariazko helburuak, haren formatu eta edukia, jardueraren publiko edo hartzaileak, giza baliabideen egokitasuna eta neurriak (pertsona kopurua, gaikuntza eta eskarmentua, eta proiekturako dedikazioa), baita bertan erabilitako materialak ere. 15 puntu gehienez.\n– Proiektuaren plangintzan jarduera ebaluatzeko sistema bat jasotzea, baita berrikuntza eta hobekuntzara bideratutako beste eduki tekniko batzuk ere. 10 puntu gehienez.\n– Jarduerak berak emakumeen eta gizonen arteko berdintasunaren aldeko ekintza positiboa egitea du xede nagusitzat.\n– Berdintasunari buruzko aurretiko diagnostikoa gauzatu beharreko xedeari eta jarduerei dagokienez.\n– Ikuspegi estereotipatuak desagerraraztea eta genero-rolak apurtzea sustatzen duen eduki teknikoa.\n– Diru-laguntza justifikatzeko aurkeztu beharreko jarduera-memorian proiektuarekin zerikusia duen pertsonei buruzko informazioa sexuaren arabera bereizteko konpromisoa.\n– Aurrekontuaren xehetasun-maila eta arrazoizkotasuna jardueraren eduki eta irismenarekin lotuta: 0 eta 8 puntu artean. Eskala honen arabera emango dira:\n– Eskatutako diru-laguntzatik kanpo eskatzailearen baliabide propioekin edo kanpokoekin finantzatutako ehunekoa. 12 puntu gehienez:\n15. artikulua.– Beste diru-laguntza edo laguntza batzuekiko bateragarritasuna.\nDeialdi honetan aurreikusitako diru-laguntzak bateragarriak dira beste erakunde publiko edo pribaturen batek helburu bererako emandako diru-laguntzekin edo beste edozein diru-sarrera edo baliabiderekin, baldin eta gehiegizko finantzaziorik ez badago. Izan ere, halakorik gertatuz gero, emandako diru-laguntzaren zenbatekoa murriztu egingo da, dagokion gehieneko mugaraino.\n1.– Deialdi honetan aurreikusitako diru-laguntzei dagokienez, Balioespen Batzordeak helarazitako proposamena aztertu ondoren, Kulturako sailburuordeak eman eta jakinaraziko du ebazpena, sei hilabeteko epean gehienez, agindu honek indarra hartzen duen egunetik aurrera.\n2.– Ebazpen hori Eusko Jaurlaritzako egoitza elektronikoaren iragarki-taula elektronikoan argitaratuko da, pertsona interesdunei haren berri eman dakien. Pertsona edo erakunde interesdunak eskabidean aurretik emandako gailu elektronikora eta/edo helbide elektronikora oharra bidaliko zaio, ebazpena argitaratu dela jakinarazteko. Abisu hori ez emanagatik ere, jakinarazpena guztiz baliozkoa izango da. Errekurtsoak aurkezteko epeak zenbatzeari dagokionez, taulan argitaratutako eguna hartuko da jakinarazpen-eguntzat.\n3.– Ebazpen-epea igarota, pertsona interesdunari ebazpena jakinarazi ez bazaio, eskabidea ezetsi zaiola ulertuko da, hala xedatzen baita Herri Administrazioen Araubide Juridikoaren eta Administrazio Prozedura Erkidearen Legean (urriaren 1eko 39/2015).\na) Esleitutako diru-laguntza onartzea. Era horretan, diru-laguntza onartutzat hartuko da pertsona edo erakunde onuradunek horri berariaz ukatzen ez badiote hamar egun balioduneko epean, diru-laguntza ematen duen ebazpena argitaratzen denetik aurrera zenbatuta.\nd) Publikoarekiko harreman ahozko zein idatzietan euskara erabiltzea.\ne) Diruz lagundutako jardueran sortutako dokumentazio, publizitate, irudi edo material guztietan sexismorik gabeko hizkera erabili behar da, emakumeen kontrako bereizkeria edo estereotipo sexistak bultzatzen dituzten irudiak saihestu behar dira, eta berdintasunaren aldeko irudiak sustatu behar dira, presentzia orekatua, aniztasuna, erantzukidetasuna eta rol eta genero-identitate pluraltasuna sustatzen dutenak.\nf) Emateko ebazpena argitaratzen den egunetik aurrera Eusko Jaurlaritzako Kultura eta Hizkuntza Politika Sailaren babesa aipatu beharko dute, eta haren logotipoa jaso beharko dute diruz lagundutako proiektuak zabaltzeko erabiltzen dituzten material guztietan.\ng) Nolanahi ere, Diru-laguntzei buruzko Lege Orokorraren (azaroaren 17ko 38/2003 Legea) 14. artikuluan ezarritako baldintza guztiak bete beharko dituzte.\nAgindu honen ondorioz ematen diren diru-laguntzak bi zatitan ordainduko zaizkie onuradunei:\na) Lehenengo ordainketan esleitutako diru-laguntzaren erdia emango zaie. Horretarako, hiru hilabeteko epea egongo da, diru-laguntza esleitzen duen ebazpena Eusko Jaurlaritzako egoitza elektronikoaren iragarki-taula elektronikoan argitaratzen denetik.\nb) Bigarren ordainketan beste erdia emango zaie, 2018an, diruz lagundutako jarduketa eta haren benetako kostua 19. artikuluan adierazitako eran justifikatu ondoren.\nDiru-laguntzei buruzko Lege Orokorraren (azaroaren 17ko 38/2003 Legea) 30. artikuluarekin bat etorriz, agindu honetan emandako diru-laguntzen pertsona edo erakunde onuradunek diruz lagundutako jardueren justifikazioko kontua aurkeztu beharko dute dena delako jarduera edo proiektua amaitu ondorengo hiru hilabeteko epearen barruan. Nolanahi ere, 2018ko martxoaren 31 izango da justifikazioa aurkezteko epearen azken eguna. Justifikazioko kontuak honako dokumentazio hau jaso beharko du:\na) Diru-laguntza ematean ezarritako baldintzak bete dituztela justifikatzeko jarduketa-memoria, egindako jarduerak eta lortutako emaitzak zehatz-mehatz azalduta. Memoria horren barruan edo bereiz erantsita, jardueraren gauzapena edo emaitzak egiaztatzen dituzten irudiak ere aurkeztuko dituzte. Horretarako, egoitza elektronikoan eskuragarri dagoen «justifikazio-memoria» izeneko inprimakia erabili ahal izango dute.\nb) Egindako jardueren kostua justifikatzen duen memoria ekonomikoa, honako hauek jasota:\n– Jardueraren diru-sarreren eta gastuen balantze orokorra. Egoitza elektronikoan dagoen «Balantzea» izeneko inprimakia bete edo eredu gisa erabiliko dute. Beste diru-laguntza edo diru-sarrerarik jaso ezean, dagokion erantzukizunpeko adierazpena egingo dute justifikazioa aurkezteko inprimakian.\n– Egindako gastuen zerrenda sailkatua, hartzekoduna eta dokumentua zehaztuta, baita alderdi hauek ere: haren zenbatekoa, jaulkipen-data, jarduerari egotzitako gastuaren zenbatekoa (hala dagokionean, zerga-oinarria eta BEZa banakatuko dira) eta, behar denean, noiz ordaindu den. Balantzea izeneko inprimakian jasotako taularen bidez egin ahalko da, edo bereiz aurkeztu, kalkulu-orri batean, betiere datu-eredu berari jarraitzen badiote.\n– Egindako gastuen zerrendan jasotako kostu orokorrak eta/edo zeharkakoak banatzeko irizpideak, halakorik badago.\n– Diruz lagundutako jarduera finantzatu duten beste diru-sarrera edo diru-laguntza batzuen zerrenda zehatza, zenbatekoa eta jatorria adierazita.\n– Gastuak egiaztatzea fakturen kopia erkatuen edo jatorrizkoen bitartez edo merkataritzako trafiko juridikoan froga-balio bera duten dokumentuak edota administrazio-eraginkortasuna dutenak gastuen zerrenda sailkatuan erantsiz. Administrazio publikoak egiaztatu beharretik salbuetsita daude.\nc) Hala badagokio, pertsona edo erakunde onuradunak, agindu honen 5. artikulua aplikatuz, eskatu behar zituen hiru aurrekontuen kopia, edo horiek ez aurkeztea justifikatzen duen memoria, betiere 5. artikulu horretan ezarritako salbuespenekin bat etorriz.\nd) Jarduerara erakunde onuradunaren langileen iraunkorren gastuak egotziz gero, erakunde onuradunaren erantzukizunpeko adierazpena; horretan, pertsona bakoitzeko, egindako zereginak, jarduerara egotzitako ordu kopurua eta dagokien kostua zehaztuko dituzte. Erakunde onuradunak jarduera egiteko langileak aldi baterako kontratatu baditu, dagokien kontratuaren kopia; bertan jarduera zehatza eta zer eginkizun egiteko kontratatu dituzten azalduko dute.\nDiru-laguntza ematerakoan kontuan hartutako baldintzak aldatzen badira –betiere diru-laguntzaren xedea bete bada– edo beste erakunde publiko zein pribatuetatik beste laguntzaren bat jaso bada, diru-laguntza emateko ebazpena aldatu ahal izango da. Ondorio horietarako, Kulturako sailburuordeak dagokion likidazio-ebazpena egingo du, emandako diru-laguntzen zenbatekoak egokitzeko.\na) Jasotako laguntzak, osorik zein zatika, agindu honetan aurreikusitako proiektuetarako erabili beharrean, beste zerbaitetarako erabiltzea.\nd) Diru-laguntzei buruzko Lege Orokorraren (azaroaren 17ko 38/2003 Legea) 37. artikuluan ezarritakoak.\ne) Diru-laguntzen arloko edozein xedapenek ezarritako beste edozein betebehar orokor ez betetzea.\n2.– Horrelako ez-betetzeren bat gertatuz gero, jasotako zenbateko guztiak edo haien zati bat eta dagozkien berandutze-interesak Euskal Autonomia Erkidegoko Diruzaintza Nagusiari itzuli beharko zaizkio, betiere honako hauetan xedatutakoari jarraikiz: Diru-laguntzei buruzko Lege Orokorraren 37.2 artikulua; azaroaren 11ko 1/1997 Legegintzako Dekretua, Euskal Autonomia Erkidegoko Ogasun Nagusiaren Antolarauei buruzko Legearen testu bategina onartu zuena, eta abenduaren 17ko 698/1991 Dekretua, Euskal Autonomia Erkidegoaren Aurrekontu Orokorraren kontura emandako diru-laguntzen bermeen eta itzulketaren jardunbide orokorra arautzen duena eta kudeaketan parte hartzen duten erakunde laguntzaileen baldintzak, jardunbidea eta betebeharrak ezartzen dituena.\nDatu Pertsonalak Babesteari buruzko Lege Organikoarekin (abenduaren 13ko 15/1999) eta Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzko Legearekin (otsailaren 25eko 2/2004) bat etorriz, Eusko Jaurlaritzako Kultura eta Hizkuntza Politika Saileko Kultura Ondarearen Zuzendaritzak jakinarazten dizu emandako datuak eta diru-laguntzen deialdi honetako eskabidean eta fitxategietan agertzen direnak Hezkuntza, Hizkuntza Politika eta Kulturako sailburuaren 2015eko abenduaren 2ko Aginduaren bidez araututako Kultura Ondarearen Laguntzak eta Diru-laguntzak izeneko fitxategi batean sartuko ditugula. Agindu horren bidez, Hezkuntza, Hizkuntza Politika eta Kultura Saileko (hizkuntza-politikaren, kulturaren eta gizarte-hedabideen arloak) datu pertsonalen fitxategiak arautzen dira. Fitxategi horren helburua da diru-laguntzen deialdi hau eta horrekin zerikusia duten bestelako administrazio-prozedura edo -espedienteak kudeatzea. Datuak Babesteko Euskal Bulegoari aurretik eman zaio fitxategi horren berri, eta baditu datuen segurtasun osoa bermatzeko beharrezko diren segurtasun-neurriak; datu horiek ez zaizkie hirugarrenei jakinaraziko, legez agindutako kasuetan izan ezik.\nDatu pertsonalak babesteari buruzko arautegiarekin bat etorrita, datu horiek eskuratzeko, ezabatzeko, zuzentzeko eta horien aurka egiteko aukera dute interesdunek, halaxe onartzen baitu beren-beregi Datu Pertsonalak Babesteko Legeak. Horretarako, Eusko Jaurlaritzaren Kultura eta Hizkuntza Politika Saileko Zerbitzu Zuzendaritzara jo beharko dute (Donostia kalea 1, 01010 Vitoria-Gasteiz). Deialdi honetan parte hartzen duten pertsonek Administrazioari baimena ematen diote emandako datuak konparatzeko eta aurkeztutako agiriak benetakoak direla egiaztatzeko (Administrazio honen esku egon zein beste Administrazio Publiko batzuen esku egon), betiere laguntzen onuradun izateko eskatutako baldintzak betetzen direla edo horiei eusten zaiela egiaztatzeko.\nDeialdi honek bete egiten ditu Batzordearen 651/2014 (EB) Erregelamenduaren, 2014ko ekainaren 17koaren, 53. artikuluan eta I. kapituluan ezarritako baldintzak; horren bidez laguntza-kategoria jakin batzuk barne-merkatuarekin bateragarritzat jotzen dira, Tratatuaren 107. eta 108. artikuluak aplikatuz.\nAgindu honetan aurreikusitakoaz gain, honako hauek ere aplikatuko dira: azaroaren 11ko 1/1997 Legegintzako Dekretuak onetsitako Euskal Autonomia Erkidegoko Ogasun Nagusiaren Antolarauei buruzko Legearen testu bateginaren VI. titulua; Diru-laguntzei buruzko Lege Orokorra (azaroaren 17ko 38/2003 Legea); Herri Administrazioen Araubide Juridikoaren eta Administrazio Prozedura Erkidearen Legea (urriaren 1eko 39/2015 Legea), eta Sektore Publikoaren Araubide Juridikoaren Legea (urriaren 1eko 40/2015 Legea).\nEBAZPENA, 2017ko urriaren 10ekoa, Kulturako sailburuordearena, museoetarako eta bildumetarako 2017ko diru-laguntzak emateko osatu behar den Balioespen Batzordeko kideak izendatzen eta argitara ematen dituena.\nEBAZPENA, 2018ko ekainaren 21ekoa, Kulturako sailburuordearena, museoetarako eta bildumetarako 2018ko diru-laguntzak emateko osatu behar den balorazio-batzordeko bokalak izendatzen eta argitara ematen dituena.


Kanprogresismoa edo kanpobresismoa • ZUZEU\nHerrialde batetik kanpora dauden askapen mugimenduekin bat egiten duen taldeak defendatzen duen ideologia inkoherenteari deritzo. Askapena bai, autodeterminazioa bai, nazio aitortza bai… baina etxetik kanpo dauden herriena baldin bada. Etxe barrukoak ez dira existitzen. Kimera dira, asmakeria.\nAdiera zehatzago bat ere erabili ohi da, askotan zentzu handia duena: Kanpobresismoa. Kasu honetan ez du soilik kanpokoa izan behar herriak bere askapenaren defentsa zilegi izan dadin, gainera “pobrea” izan behar du. Ahal dela ez europarra eta ekuatoretik beherakoa. Azal kolore ezberdina badute hobe.\nMugimendu kanpobresistaren adibide garbiak ditugu espainiar estatuan bertan. Ikus goiko argazkia.\nEuskal Herria, kanpobresismoa, kanprogresismoa, Palestina, Sahara\nAurore Martinen aldeko agiria (100 sinatzaile, Stephane Hessel tarteko)\nZer duzu buruan “Kanprogresismoa edo kanpobresismoa”-ri buruz\nJon Atorrasagasti 2011-05-21 16:51\nBeno, saharauien kasoan ez da eztaere “herria”, muga zeharo artifizial batzuk dira, nazionalitatez arabeak, dialecto “hassaniya”koak mauritania aldeari dagokio bezela.\nMarcha verdeko garaietan 74000 biztanle zensatuak zituen, gehi mila gutxi nomada batzuk zensatu gabekoak.\nZergatik Espainia heien alde dago? zergatik Falange, Upd, Pp, Psoe……Iu arte, den denak Sahara %4 honetako independentziaren alde daude?, egia farregarria da, Madre Patria Hispanaren barruan sartuko zutelako, espainiar hizkuntza koofiziala izango zelako arabearekin batera, horrexegatik, cutre nacionalismo hispano.\nNoizko tamazhigt edo bereberrearen errekonozimendua? hauek bai nazioa, herria edo herriak direla, Saharako alde batetik bestera eta ez %4 geometriko batean.


Euskadiko Orkestrak ‘Bizirik’ programa eskainiko du bihartik aurrera - KULTUR SHAREA\nOtsailaren 9ra arte sei saio eskainiko ditu.\nBihar, urtarrilak 29, Euskadiko Orkestrak hamar kontzertuz osatutako Bizirik programa abiatuko du otsailaren 9ra arte. Guztira, sei saio izango dira: Donostiako Kursaalen (urtarrilaren 29an, otsailaren 1ean eta 2an, 17.30ean eta 19.30ean); bat hilaren 3an, Bilboko Euskaldunan (19.30ean); bat otsailaren 4an, Gasteizko Principal Antzokian (19.30ean); eta bi otsailaren 9an, Iruñeko Baluarte Auditorioan (18.00etan eta 20.15ean).\nPrograma berria egungo murrizketetara egokituta dator, hirien eta saioen arabera hiru konbinazio desberdinekin. “Donostiako, Bilboko eta Gasteizko kontzertuetan berebiziko garrantzia izango du Sibeliusen Biolinerako kontzertuak”, adierazi dute. “Musikagile finlandiarrak musika tresna honetarako ezer gutxi idatzi zuen arren, lan hau bere errepertorioko obrarik ezagun eta interpretatuenetako bat bihurtu da”, nabarmendu dute.\nLan hau interpretatzeko Euskadiko Orkestrak Augustin Hadelich biolinista aukeratu du. “Interpretazio bakarlari onenaren 2016ko Grammy Saria eskuratu zuen eta Musical America aldizkariak 2018ko interprete onenaren saria eman zion. Hadelichek bere herrialdeko orkestra handi guztiekin jo du dagoeneko, New Yorkeko Filarmonikoa, Chicagokoa eta Clevelandekoarekin, besteak beste, eta europarren artean, Bavariako Irratiko Orkestrarekin, Amsterdamgo Royal Concertgebouw-ekin eta London Philharmonic-ekin egin du debuta, besteak beste”.\nSibeliusen obraz gain, Donostiako 19:30eko kontzertuetan, Mikel Urquiza musikagile bilbotarraren Mis monstruos marinos entzuteko aukera izango da. Lan hau, Elkano: Mundubira musika bidelagun proiektuaren bigarren enkargua da, munduko lehen itzuliaren 500. urteurrena gogora ekartzeko. Jazoera historiko horri buruz, Urquizari ez zaio hainbeste interesatzen balentria fisikoa, ondorio kultural eta psikologikoak baizik. Hots, “gure mundua amaiduna zela egiaztatzea aurrerapauso izugarria izan zen terra incognita kontzeptuaren desagerpenean; izan ere, Errenazimentuko kartografian apurka-apurka txikiagotu zen munstroak eta herensugeak ageri ziren mapetako tarte hori, eta esplorazio modernoak, azkenik, desagerrarazi egin zuen”. Musikagileak adierazi duenez, “hiletsitako munstro haiek babesteko orrialde bat da nire pieza, atlasetan sartzen ez den mundu zahar bat gordetzeko alegiazko leku bat”.\nIruñeko emanaldietan, Brahmsen Obertura Tragikoa eta Smetanaren Nire aberria obrako Sarka izango dira entzungai.\nHiru modalitate desberdineko lehen zatiaren ondoren, kontzertuen bigarren zatia berbera izango da: Antonin Dvoraken 5. sinfonia. Lan hau Bohemiako musikagilearen heldutasuneko lehen lan handitzat hartzen da eta “konposatzaile txiroentzako” sari bat irabazi ondoren idatzi zuen.\nRuth Reinhardt zuzendari alemaniar gazteak zuzenduko ditu hamar kontzertuak. 17 urte besterik ez zituela, bere opera propioa konposatu eta zuzendu zuen Saarbrücken, bere jaioterrian. Azken urteotan Cleveland, Seattle, Dallas edo Malmö bezalako orkestra garrantzitsuen podiumera igotzen ari da. Denboraldi honetarako programatutako hiru emakume zuzendari gonbidatuetatik lehena izango da Reinhardt debuta egiten.\nSaio guztietarako sarrerak egongo dira salgai 10 eurotik aurrera. Datei, ordutegiei, programei eta sarreren salmentari buruzko informazio guztia Euskadiko Orkestraren webgunean dago eskuragarri: euskadikoorkestra.eus.\nTags: Euskaldiko Orkestra\nPasaiako Albaola Faktoriak behin-behineko itxiera iragarri du\n‘Elkano battela, xumea baino gurea’ ikuskizuna, musikaz eta literaturaz osatutako bidaia


TTiKLiK! - Gaueko bisitaria: gurasoen ohera bidaiak\n15/10/2012 22:30 0 comentarios\nTTiKLiK!-ek egindako itzulpena, crianzanatural-en baimennarekin.\nZure etxean zaudela “klok-klok-klok” bat entzuten baduzu, zure umea logelatik atera dela atzeman eta zure ohera igotzen ari dela konturatzen bazara, lasai egon, ziur egon zaitezke, beste askori ere pasatu izan zaigula.\nNormala da haur txiki batek bere gurasoengan behar duen segurtasun eta erosotasuna bilatzea.Konfiantza eta zuganako daukan maitasunaren seinale da. Gurasoek segurtasun eta erosotasun hori eman nahi izatea ere, oso normala da, bai haurra ohera ekarriz edo txikiaren ohea partekatuz.\nHaurra gau osoan bere ohean gera dadin animatzeko modu desberdinak daude, baina ideia hauek aurrera eraman baino lehen, egoeraren ebaluazio bat egitea komeni zaizu.\nHasteko, pentsatu galdera hauen erantzunetan:\nZure bikotea, umea eta zu ondo lo egiten ari zarete?\nKanpoko inork ez balu jakingo zuekin lo egiten duela, pozik egongo zinatekete orain daramakizuen ohiturekin?\nBikote harremanetan eragina dute bisita hauek?\nAldaketak, zuk nahi dituzulako, zure familiarentzako egokiak direla uste duzulako edo lagun, familiako edo beste pertsona batek aholkatu dizulako egin nahi dituzu?\nBat-batean zure ahurra bere ohean gau osoa lo egiten hasten bada, nola sentituko zinateke: oso pozik? Pozik? Apur bat triste? Triste? Oso triste?\nGaueko bisita hauetatik, zer da benetan gogaitzen zaituena?\nZergatik dator zure txikia gauero ohera? Ohitura kontua da? Edo beldurrak, amesgaiztoak, banatzearen estutasuna, hortzetako mina edo altxatu eta zure bila joatera bultzatzen duen beste edozein arazo da?\nAurreneko urratsa, galdera guzti hauei erantzuna eman, eta egoeraren aurrean dauzkazun benetako sentimenduak aztertzean datza. Batzuetan, benetan sentitzen duguna zer den ez dugu ondo aztertzen eta ez dugu helburu garbi eta akzio konkretutan pentsatzen. Zure eta zure bikotearen nahiak argi dituzuen momentuan, helburu hauetako bat aukeratu:\nGauden bezala jarraituko dugu, X hilabetetan, kulpa edo kezkarik gabe. Denbora hori pasatakoan, egoera berriro aztertu eta zer egin erabakiko dugu.\nEz dugu presarik, baina aldaketa txikiak egiten hasi nahi dugu, eta X hilabeteren buruan gure haurrak bere ohean lo egingo duela aurreikusten dugu.\nOraintxe bertan egin nahi dugu aldaketa, beraz, plan bat pentsatu eta gauero jarraitzea erabaki dugu.\nEz bidali mezu nahasgarririk\nZuen ohea haurrarekin partekatu baduzue; jaio zen unetik nahiz duela hilabete gutxitik izan, ohetik ateratzeko erabakia hartzen duzun momentuan, ziurtatu diezazuket, zure barruko zati txiki batek ez diola joaten utzi nahiko. Hau oso normala da; zure txikiak benetan bere ohean lo egitea nahi baduzu, emozio hauek ezkutatu beharko dituzu. Ez egin familia hauek aldaketa garaian gauzatu zituzten akatsak. Izenak aldatu zaizkie, lotsak ekiditeko:\nAmaiak esan zigun, Mariak bere ohean lo egiteko gauzatu zuten plana oso ondo zihoakiela. Aste betean egin zuen, eta oso pozik zegoen! “Gau horretan bere ohera joateko prestatzen ari zenean, senarrak eta biok, sari bezala … gure ohean lo egitea eskaini genion!!! Gaur da eguna, aurretik geunden bezala gaudela, eta gainera erresistentzia gehiagorekin”.\n“Ezin dut sinetsi zer egin nuen! “Aitziberren mezua, bere aurreko posta baino aste bete beranduago jaso nuen. Mezu horretan, bere alaba Maren, gurasoen ohera bisita gutxiago egiten ari zela kontatzen zidan.”Gauean esnatu, eta Maren gau osoa bere ohean lo zegoela konturatu nintzen, bere gelara joan, eta bere ondoan sartu nintzen berarekin! Gaur gauean, ohera joateko orduan, bere ohean sartzeko esango didalakoan nago! Arazo berri bat sortu dudala uste dut! Laguntza!”\nOso ondo dago aldaketa bat egitea!\nZuen haurra bere ohera eramatea erabaki duzuenontzako, ostiko eta ukalondokoei agur esanez, esan behar dizuet aldaketa ondo egina egongo dela. Ez dago horretarako adin konkreturik: prest bazaude, prest zaude. Zure haurra ondo zaindu, maitatu eta seguru dago eta sentimendu hauek ez dute zertan aldatu beharrik, aldaketa ondo egiten bada.\nZer egin orain?\nZure txikia bere ohean uzteko metodo desberdinak daude. Ume bakoitza desberdina denez, eta egoerak ere desberdinak direnez, familia bakoitzak modu desberdinean egingo dio aurre. Ondoren, jarraitu ditzakezuen ideien zerrenda bat azaltzen da. Bat, bi, edo egokiak iruditzen zaizkizun guztiak hartu eta emaiezu benetako aukera bat. Pazientzia izan, eta zure plana zorrotz mantendu. Datozen aste edo hilabetetan ikusiko duzu hobekuntza. Aldaketen abiadura, zure haurraren izateko modua eta zure benetako gogoan oinarrituko dira.\nOndoren, zurea bezalako familia batzuetan funtzionatu duten ideien zerrenda bat dator.\nAukeratu behar dituzunak:\n** Ohetik lurrera, eta hemendik bere gelara. Haurra gauero zure gelara etortzea ez bazaizu inporta, baino ez baduzu zure ohean sartu nahi, prestatu berarentzako moduko leku bat; koltxoitxo, manta, esterila bat eta lo egiteko zakutxo bat, almoada batekin.\nGauean hitz egindakoa ahazten bazaio eta zure ohera igotzen bada, bere lekura bueltatzen lagundu eta gogoratu iezaiozu hori dela berak lo egiteko lekua. Bere alboan etzan zaitezke hasieran: ohitura berrira egokitzen lagunduko diozu.\n**Goizaldeko estutua. Gaueko bisita, goizeko ordutara pasatzea da ideia. Guraso askok, gainera, plan honekin gozatu egiten dute, ez baitute goizeko estutu hauek galdu nahi, baino noski, gau osoa lo pasatu ondoren.\nUmeari esan, ‘kanpoan argia dagoenean ‘ bakarrik etor daitekeela. Eguneko argia zuentzako egokia denean bakarrik funtzionatuko du. Beste ideia bat: alarma suabe edo musika bat jar diezaiokezue, ona deritzozuen orduan eta umeari esan, “musika entzuten duzunean etorri zaitezke, bestela, dena isilik badago, lo egin beharko duzu berriro, musika entzun arte”.\n**Asteburuko promesa. Umeari esan, aste osoa bere ohean lo egitea lortzen badu, zuekin asteburuan, edo larunbatean lo egin ahal izango duela. Egutegi bat hartu, eta gometx bat itsatsi gau osoa bere ohean lo egiten duen bakoitzean. Asteburuko egunetan zerbait berezia jarri.\nIdeia honek ume batzuentzako bakarrik balio du; beste batzuei ordea, oso zaila egiten zaie gau batzuetan bai eta beste batzuetan ez ulertzea. Funtzionatuko duela uste baduzu, aurrera!\n**Errebote efektua. Gutxiagora behera aste betean haurra bere ohean lo ikusi nahi dugunean balio du.\nOhera joateko errutina hasi baino apur bat lehenago, haurrari azaldu behar diogu bere ohean lo egitearen zergatia. Adibidez: “Gure ohera gauez zatozenean, esnatu egiten naiz eta horren ondorioz umore txarra izaten dut”. Eta esaiozu gau osoa bere ohean lo egitea nahi duzula. Gaua errutina lasai eta goxo batekin hasi. Zure umea bere ohean dagoela bukatu. Esnatzen denean, ALXATZEN den bakoitzean, bere ohera itzuli ezazu modu maitekor, goxo eta baketsu batean. Muxuak eman, besarkadak, bizkarrean laztanak egin … Beharrezkoa bada, bere ondoan etzan lo hartu arte. Esaldi gako bat aukeratu, behin eta berriz esateko modukoa: “Lo egiteko ordua da. Aita/amak asko maite zaitu. Gera zaitez ohean, mesedez, eta gauza politekin egin amets”.\nPosible da, lehenengo gauetan, hamar aldiz edo gehiagotan errepikatu behar izatea, baina horretan jarraituz, geroz eta bisita gutxiago izango dituzu.\n**Opari batekin motibatu. Loari buruzko inkestek zera diote: umeari opari bat eskaintzen bazaio motibazio handiagoa izaten du aldaketa burutzeko. Horretarako egutegi eta gometsen ideia oso ona da. Zure umetxoak pegatina bat jar dezake bere ohean lo egiten duen egun bakoitzeko.\nOpariaren helburua, hainbat egun jarraituetan gometsa jartzen duenean lortuko da. Egun kopuru hau ez da oso handia izan behar, haurrak interesa gal ez dezan. Zenbaki txiki batekin has zaitezke, 3 adibidez, eta 10 arte igo. Dena betetzea lortzen badu, haurrak opari bat jasoko du. Gustuko jaki bat, jostailu bat edo abantaila moduko bat.\nProzesuaren iraupena, haurrak gauetan zurekin egoteko duen beharraren arabera izango da. Agian edozein jostailu baino, zu opari hobea zarela pentsatuko du … Ta ez al da zoragarria hainbeste maitasun izatea?\n“The No-Cry Sleep Solution for Toddlers & Preschoolers”, Elizabeth Pantley-rena. Eguilearen baimenarekin.\nAtala(k): Crianza, Educación, Sueño\nEtiketa(k): elizabeth pantley > gaua > crianza > educación > loa > ohea\n2012/03/30 -- El sueño del bebé sin lágrimas\n2012/03/23 -- DORMIR SIN LAGRIMAS\n2012/09/21 -- EL FILOSOFO ENTRE PAÑALES: REVELACIONES SORPRENDENTES SOBRE LA MENTE DE LOS NIÑOS Y COMO SE ENFRENTAN A LA VIDAEL FILOSOFO ENTRE PAÑALES: REVELACIONES SORPRENDENTES SOBRE LA MENTE DE LOS NIÑOS Y COMO SE ENFRENTAN A LA VIDA\n2012/09/18 -- «Haurrekiko mugak osasuntsuak eta beharrezkoak dira»«Los límites en l@s niñ@s son sanos y necesarios»\n2012/08/31 -- Haziera jarraibideak eta jokabide nahasteak. Gaizki tratatutako haurrak edo gaizki heziak? Pautas de crianza y trastornos de conducta ¿Niñ@s maltratad@s o mal criad@s?


Ezjakintasunaren kartografia #90 - Zientzia Kaiera\nEszeptizismoak zientzia kritikatzen zuen haren sorreran eta ez erlijioa. Baina zerbait hasi zen gertatzen hizkuntza arruntetan eginiko Bibliaren itzulpen “modernoak” argitaratzen hasi zirenean. Jesús Zamorak kontatzen digu: Skepticism, a short uncertain story (7): The Vulgate wars.\nSeguru ezaguna egingo zaizula “maitasunaren hormona”, oxitozina. Baina behar bada haren alde iluna ez duzu ezagutuko, eta are gutxiago hormonaren ahizpa, errieta egiten diona. Marcos Oterok aurkezten digu: The love hormone and its disregarded sibling.\nZergatik da urdina zerua? Zergatik dira zuriak hodeiak? Zergatik zure kornea bezalako ingurune dentsoetatik behar den baino argi gehiago igarotzen da? Erantzun guztiak DIPCk ematen dizkigu testu batean: The sky is blue, clouds are white, and the transmission of light through dense media.\nGerra kimikoaz hitz egiten badizugu, ahaideak diren espezieak esklabo bihurtzen dituztenei buruz, esklaboen matxinadaz, agian pentsatuko duzu zinemako ikuskizunen saila begiratzean ari garela. Eta ez da horrela, José Ramón Alonsoren azken artikuluaz ari gara, inurriez: Chemical warfare and slave-maker ants.\nArgitalpen-data: 2015/11/28 · Atala: Dibulgazioa, Ezjakintasunaren kartografia\nEzjakintasunaren kartografia #85\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Imajina ezazu hondamendi naturalak saihestu […]\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Hara! Zer ote da egiazkoa […]\nMapping Ignorance-n asteon argitaratu diren artikuluak: Bizikleta normal batentzat hobeagoa da banbuzko markoa aluminiozkoa baino. Hori ba, soilik ipurdian nabarituko […]


Abian da laguntza zerbitzu berria etxetik ezin ateratzeagatik, elikagaiak edo sendagaiak erosi ezin dituzten 65 urtetik gorakoentzat edo mendekoentzat — Eibarko Udala\nAbian da laguntza zerbitzu berria etxetik ezin ateratzeagatik, elikagaiak edo sendagaiak erosi ezin dituzten 65 urtetik gorakoentzat edo mendekoentzat\nEibarko Udalak eta Gurutze Gorriak jarduera-protokolo bat ezarri dute, 65 urtetik gorakoentzat edo mendekoentzat, etxetik ezin ateratzeagatik, elikagaiak edo botikak erosi ezin dituztelako.\nHauxe da prozedura:\n1.- Zerbitzu honen premia duen pertsonak Udaleko Gizarte Zerbitzuetara deitu beharko du (943 70 84 40), 9:00etatik 14:00etara, edo mezu elektronikoa bidali laguntza@eibar.eus helbidera.\n2.- Gizarte langileak kasua baloratuko du, eta onartuz gero, Gurutze Gorriari pasatuko dizkio datuak.\n3.- Gurutze Gorria telefonoz jarriko da harremanetan zerbitzuaren erabiltzailearekin, eta boluntarioa noiz joango den etxera esango dio.\n4.- Gurutze Gorriko boluntarioa (behar bezala egiaztatuta egongo da) pertsona horren etxera joango da eta elikagaien eta sendagaien zerrenda jasoko du, baita dirua eta osasun-txartela ere, beharrezkoa bada.\n5.- Erosketa egindakoan, Gurutze Gorriko boluntarioak erabiltzailearen etxera eramango du. Entrega-etxetik gertu dagoenean, boluntarioak telefonoz deituko dio interesatuari eta haren atean lagako ditu erosketak eta soberako dirua.\nUdalak herritarrek abian jarritako ekimenak eskertu nahi ditu, baina uste du Gurutze Gorriarekin lortu duen akordioak artatutako pertsonen eta zerbitzu hori ematen dutenen segurtasuna hobeto berma dezakeela.\nEra berean, boluntariotza-lan hori egin nahi duten herritarrei dei egiten die Gurutze Gorriarekin harremanetan jar daitezen 943176248 telefonoaren bidez edo helbide honetara bidalitako mezu elektroniko baten bidez: eibarermua.coronavirus@cruzroja.es


AGENDA 21 Eskola Proiektua\n* Beste batzuk gu baino okerrago bizi direla.\n* Munduko baliabide naturalak, gureak eta besteenak, agortzen ari garela.\n* Lurra, ura eta airea kutsatzen ari garela gure hondakinekin.\n* Gure hondakinak geroz eta lur gehiago okupatzen dutela.\n* Etorkizuneko belaunaldien baliabideak jaten ari garela eta azken finean haientzako uzten ari garen etorkizuna ez dela oso erosoa.\nGure herriek eta gure derrigorrezko hezkuntzako ikastetxeek jasangarritasunaren aldeko heziketa bultzatzea erabaki dute eta horretarako ESKOLA AGENDA 21 proiektua aurrera eramatea erabaki dute herrian eta ikastetxean. Beraz Eskolako Agenda 21, guztion konpromisoa da, eta, bestetik, ikastetxearen eta haren ingurunearen ingurumen- eta gizarte-hobekuntzaren aldeko ekintza-plana da.\n* Berrikuntza eta hezkuntza-kalitatea lortzen saiatu, gure ikasleengan arazoak konpontzeko gaitasunak garatu eta ikasleak herritar partehartzaileak izaten ohitu.\n* Eskolan eta herrian dauden gizarte eta ingurumen arazoak gure ikasleek ezagutu ditzatela eta hobekuntzarako proposamenak eta alternatibak adostu eta martxan jarri.\n* Ikastetxea ingurumen eta gizartearen aldeko praktika baten eredua bilakatu.\n* Eskolako Agenda 21ean lantzen ari diren gaiak familian landu. Familiaren eragina eskolarena baino handiagoa da ikasleen lorpenetan: bikoitza adituen esanetan.\n* Eskolako ingurumen batzordeko kidea izaten, eskola eta familiaren arteko harremanak indartzeko eta biak elkarrekin ildo beretik joateko ikaslearen heziketan.\nDagoeneko Institutuaren hormetan zintzilik dagoen kartela ikusita izango duzue.\n“Eskola Jasangarria Ziurtagiria” jasangarritasunean, prozesuetan eta esperientzian oinarrituriko eta egindako lana bermatzen dituen ziurtagiria da. Zenbait urtetan “Eskolako Agenda 21” programan egindako lanaren aintzatespena hain zuzen.\nBatzorde Ebaluatzaile batek dokumentazioa balioztatu eta Dolores Ibarruri Institutuak merezi duela erabaki du.\nBestalde, jakin dezazuen, aztarna ekologikoari jarraipena emanez, aurtengo gaia ELIKADURA JASANGARRIA izango dugu.\nEskolako Agenda 21ean lantzen ari garen gaiak familian landu ahal dituzue. Gogoratu, familiaren eragina eskolarena baino handiagoa dela ikasleen lorpenetan: bikoitza adituen esanetan.\nBeste barik, “CD-riko” gure maskotarekin agurtzen zaituztet.


Chessboxing, ukabilkaden eta xake jokaldien lehia | Reportajes | 7K\nadimena eta indarra uztartuta\nChessboxing, ukabilkaden eta xake jokaldien lehia\nBurua fresko izatea eta kontzentrazioa mantentzea; hori da chessboxing diziplinan zailtasunik handiena. Berlinen sorturiko jarduera honek xakea eta boxeoa uztartzen ditu, eta xake-matea edota KOa lortzeko bidean, jokalariek hiru minutuko hamaika saio egiten dituzte. Ia ezkutuan egiten dena ezagutarazi eta munduan barrena zabaldu nahi dute kirol honen jarraitzaileek.\nDavid Courbet Eguneratua:\nSoina biluzik duela, hortzetako babesa oraindik ahoan dauka, baina pixka bat zorabiatuta dago, «groggy». Pozarren dago, hala ere, Thomas Cazeneuve, Berlinen izandako chessboxing partidan lortutako garaipenaren ostean. Xakeak eta boxeoak bat egiten duten jarduera honen erreferentzia nagusia da Alemaniako hiriburua.\nPeoi bat bezain artetsua, aholkularitzan lan egiten duen gazte honek zazpi round behar izan ditu, xakea eta boxeoa tartekatuta, bere aurkari ukrainarra garaitzeko. Borrokaldi hori eta beste batzuk ikustera gerturatu den jende multzoa inguruan daukate, denak Intellectual Fight Club delakoaren obra berri baten lekuko izateko irrikaz. «Nire borrokaldirik gogorrena izan da; oso aurkari ona izan dut aurrean, gauzak zail jarri dizkidana, boxeoan batez ere, baina ondo prestatuta nengoen», nabarmendu du 24 urteko frantziar honek.\nArauak hauek dira: bi aurkari xakean eta boxeoan lehiatzen dira, orotara hiru minutuko hamaika txanda egin arte. Publikoaren oihuekin kontzentrazioa ez galtzearren, belarrietan kaskoak jarri, eta aurkariak xakean lehian hasten dira. Gong-aren soinua entzun eta berehala, biek eskularruak jantzi, hortzak babestekoa ahoan sartu, eta elkarri kolpeka hasten dira… atzera xake partidari heldu aurretik.\n«Gizaki gorena». Saioa xake-matearekin edo knock outarekin (KO) irabazten da, edo lehiakide batek xake jokaldi bat egiteko 18 minutu baino gehiago ematen baditu. Beste araua: jarduera hau praktikatzen duen laguna maila bereko aurkariekin bakarrik lehiatzen da. «Bi diziplinetan ona izatea beharrezkoa da, eta hori oso zaila da!», aipatu du Herbehereetako chessboxing saioen antolatzaile Iepe Rubinghek. Bere esanetan, arazorik handiena buru-argitasuna mantentzea da. Izan ere, boxeo borrokaldiak gauzatzen diren neurrian, xake-lehiaketaren erritmoa eta maila jaitsi egiten da –xake-taula blai uzten duten izerdi tantak ahaztu gabe–. Erronka da boxeoan aritu ondoren berriro beharrezkoa den kontzentrazio maila eskuratzea. Edonola ere, kontrakoa pentsa daitekeen arren, «lehiaketa gehienak xakean erabakitzen dira, %60; boxeoan, %40», gaineratu du ikasle itxura duen 43 urteko herbeheretar honek.\nXakezalea izanik, 2002an bere lagun batekin xake partida bat berdinketan bukatu ondoren, irabazlea nor zen boxeoan erabakitzea proposatu zion. «Hor sortu zen ideia, eta ez geunden mozkortuta!», kontatu du barrez. Tira, egia esan, inspirazioa beste nonbaitetik iritsi zen; hots, Enki Bilal komikigile eta marrazkilari frantsesaren “Cold ecuador” komikitik, ezen bertan antzeko kirol bat aipatzen baita, Paris distopiko eta arriskutsu baten testuinguruan.\nBilalek berak azaldu duenez, bere istorioak «gorentasun eta arrakastarekin obsesionatuta dagoen gizarte bati buruz dihardu, faxismoaren mugan dagoen gizarte batez, hain zuzen. Pertsonaia nagusiak bere aurkariekin lehiatzeko zein kirol erabil ditzakeen pentsatzen du, eta burura datozkio adimena ezinbestekoa duen xakea eta arte noblea den boxeoa». Rubingh apetatsua berarekin kontaktuan jarri zen, bere ideia omendu nahi zuela esanez, eta itxuraz zentzugabea zirudien ideia hori gauzatzeko modua aurkitu zuela esan zion.\nGizakia makinaren aurka? Xake jokalariek, profil oso desberdinekoek, oso serio hartzen dute euren kirola. 29 urteko Alina Rath alemaniarra, ogibidez kontularia, hogei urtez izan da xake talde bateko kidea. Duela hilabete gutxi hasi zen boxeoan, baina bost urte eman ditu zenbait arte martzial praktikatzen. Bere ustez, chessboxingak «aurreiritziak apurtzen ditu», uste baita «boxeoa burutik jota edo intelektualki murritzak» direnek baino ez dutela praktikatzen. Bere buruaz eta aipatu bi diziplinen inguruan nabarmendu du «(Garri) Kasparovengandik (Mike) Tysonengandik baino gertuago» sentitzen dela.\nOraindik ezkutu samarrean egiten bada ere, chessboxinga mundu osora hedatu da, eta gaur egun 3.500 lagun inguruk praktikatzen dute, hamaika federaziotan banatuta; Britainia Handian, Iranen, Errusian eta Indian, esaterako. Berlinen sortu zen munduko lehen kluba, 2004an, eta orain Munduko Chessboxing Antolakundearen (WCBO) egoitza bertan dago. Sarritan erakustaldi-borrokaldiak antolatzen dituzte. «Gure helburua bazkideek eta inbertsoreek finantzatutako liga profesional bat sortzea da», azaldu du Rubinghek, eta pauso bat harago joanda, 2024ko Pariseko Olinpiar Jokoetan ikustea du amets.\nHori, dena den, ez da bere ideia “zoro” bakarra; robotika arloan lan egiten duten enpresei dei egin die Isaac Asimov idazle sonatuak amestuko lukeen gizakiaren eta makinaren arteko borroka posible egin dezaten. Azken ideia hau egia bihurtuko balitz, bera «adimen artifizialdun robot batekin» lehiatzeko prest egongo litzatekeela dio, «pertsonak baino askoz indartsuagoak xakean, baina ahulagoak erreflexu aldetik».\nUrtero-urtero robotik onenekin lehiatzeko prest agertu da Rubingh. «Nire garaipena urtetik urtera zailagoa izango litzateke, eurak hobetu egingo liratekeelako, azkenean ni galtzaile suertatu arte», iragarri (edo amestu) du chessboxing disziplinak liluratu duen herbeheretar xelebre honek.